Huesca Le Barcelona An Duhtawk Aw – Times Of Chinland\nHuesca Le Barcelona An Duhtawk Aw\nApril 13, 2019 Times Of Chinland Sport 0\nLaliga round 32nak hrang Huesca in table hmaihruaitu Barcelona an rak mikhual ih goal um loin an duhtawk aw.\nBarcelona hrang Captain Leo Messi ,Suarez ,Buquets ,Roberto le Rakitic pawl an cawl theh ih tleirawl tamzet an lut.\nBarcelona XI ( 3-5-2) : stegen ,Umtiti ,Murillo ,Todibo ,Malcom ,Puig, Vial ,Alena ,Wague ,Dembele ,Boateng. Thelhbawh : Alba,Coutinho ,Arthur,Cillessen,Semedo,Lenglet,Ruiz.\nPuai an thok ih Inntek Huesca in nasa zetin Barcelona an nawr ciamco nan sit goal thei loin an um ih Barcelona in Bawhlung cotam sawn in an nawr sal.Minute 17nak ah puai ti danglam thei dingin Dembele in remcang thatuk a nei nan,kawlkil vial umnak ah a sit goal lo.Barcelona in an nawr peh bangin dungkham Murillo in remcang thazet a nei nan,a sawh goal ve lo.Inntek in nawr caan an nei ve theu nan,remcang tha tuah aw thei loin an um ih goal lut hrih loin colh an hmang.\nCaan hrek neta sawn an thok ih Barcelona in Bawhlung cotam sawn in an nawr nan,remcang tha tuah aw thei loin an um.Minute 52nak ah Inntek in an nawr ve cu remcang thazet an nei ih an kawlsutmi thatuk cu Stegen in a ke thawn a rak khamsuak ngah.Barcelona in an nawrsal ih Dembele in caantha a neihmi cu hmang tangkai thei loin a um.Minute 57nak ah Malcom in kehlam sir ihsin Bawhlung a luhpi ih kawl a sut zukzi cu Huesca kawlkil in a kai man lo nan,khawlban a ngah.Nasa zetin mikual an thleng aw ih Coutinho ,Arthur le Alba pawl an lut nan,sit goal thei cuang loin an um.Inntek an tihnung um thei lo ih mikhual khal in an sit goal thei cuang bangin goal um lo cun caan a cem.\nHitin Barcelona cu laliga ah puai 32 lek zo in hmat 74 thawn table hmaihruaitu an si hrih ih table 2nak Atletico Madrid in nehnak an co a si khalle hmat 9 thlau in Laliga hmai an hruai thotho ding a si.\nOwen Ih Relciami Premier league Round 34 Result\nSPAL In Juvenus An Neh


Japan In Yangon Ih Pyituhsizung Zato Hrang Sumpai Bawmnak Pe - Chinland Today Media\nJapan In Yangon Ih Pyituhsizung Zato Hrang Sumpai Bawmnak Pe\nJanuary 24, 2012 5:01 am·0 comments\nThe Myanmar Post | January 24\nNurse Pawl Training Neih Lai\nKawlram khawpi hlun, Yangon ih ‘Pyituhsizung’ ah nurse zirlai pawl hrangah an zirnak partical ih an tuah theinak ding hrang ‘asawng’ sak nak ding ah Japan acozah cun U.S dollar 76590 bawmnak an pek thu Yangon, Japan embassy cun a tarlang.\nKawlram le Japan ram pahnih lak ih remnak a um vivo ih a hnget khoh sinsin theinak dingah Yangon ih Japan embassy hruaitu Ichiyouma Yuya le Yangon ‘Pyituhsizung’ kaihruaitu Dr. Daw Tin Tin Sein cun bawmnak sachuk an tuah a si.\nYangon ih ‘pituhsizung’ hi kum 1921 ah Yangon, Botathawng ah rak din thawkmi a si ih cu’i zato cun kum 1978 ah ruh le tha lam zohkhennak hmun ‘asawng’ an rak din. Cuvek ih din a si hnuah thla khat ah mina 900 lenglo cu hi zato ah zohaw in an feh theu ih asinan mina zohkhennak ding ih an hman theumi khawl in umnak hmun a luah khat tuk ruang ah hivek ih ‘aswng’ sah bet a si thu khal Japan embassy lam cun an tarlang bet.\nHivek ih ‘asawng’ an din ngah ngaingia a si ah cun Yangon zatopi cun thansohnak tampi a neih phah dingih mina khal tamsawn in an zohkhen thei ding a si.\nKawlram In Leiba A Neihmi Cu Japan In Ngaidam\nKawlramah Kum Khatah HIV Nei 6700 Karh


White House Meisa ti thim in, Inn-hnuai ah Pu Trump a relh | Falam Online Media\nJune 1, 2020 admin\t0 Comments US thuthang\nGeorge Floyd thih ruangih buainak suak cu ni 6 a kim thlang nan reh lam pan lo in US hmun tamzet ah buai peh vivo a si. Duhphorhnak nei mipi in meiur in le palik lam khalin mipi ṭhekdarh ding in tear gas kap in an khaw sa.\nUS president um nak White House hmai khal ah an buai nasa ih Washington DC Mayor Muriel Bowser in buai a dem deuh pang ah tiin zaan nazi 11 hnu zohman vak suak lo dingin curfew vak thusuahnak a nei nan mipi cun thlun duh loin ziinpi ah duhphorhnak an nei thotho.\nWhite House hmai ih buainak a so sang sinsin ruangah pu Trump cu thinphang in ralbuai ih relhnak dingih tuah mi Whitehouse tang ih bunker sung ah a relh. White House hmai ih meisa an van ṭheu mi khal a mit ṭheh ih White House cu a thim remrem.\nLeithuai ih a relh ruangah sawisel a hlawh zet ih “tui` buainak hin hruaitu dingih a tling lo zia a langter”, “Mipi duhphorhnak nei in dawr thil tivek an fir bet a si ahcun meithal thawn kap an si ding tivek ih pa takin a ṭawng fawn tuah le uite bangin inn hnuai ah a relh”, “Amahlam ṭang mipi tamzet le US rampi tansan in inn-hnuai ah a relh ih White House meisa a ti thim ṭheh” tivek tiang in ṭongsan a tuar.\nMidum George Floyd nenthattu palik Derek Chauvin cu third-degree mithat case in kaihkhih a si zo nan vun rong thleidannak ruangih duhphorhnak cu neihbet vivo a siih US ramleng UK tiang in an ṭawiawm pi a si.\n← Ralrin Ṭul : Facebook thehlarnak ihsin Bum tuar an tam thlang\nCovid – 19 Natnak ihsin Damsuak zotu thisen Online Black Market ah an zuar →


Hring tu nu ton ding ah a rak tlung mi PDF pasal tha ralhrang nih an thah e – Lai Lungrawn Post\nDecember 3, 2021 December 3, 2021 admin Thawngpang\nFalam thawngzam nih a tial mi si caah an mah ca tein ka van chia ve. Mandalay Division Madara khua ih um kum 31 mi U Ye Thu Naing cu cozah hnaṭuan sinak sang zet kaitu pakhat a si. Asinan ralhrang pawlin ramsung thuneihnak an lak ruangah an kuthnuai ah hna a ṭuan duh nawn lo ih CDM a tuah.


Nusalṭha Milley Sui Ih Anka – Meifar\nNusalṭha Milley Sui Ih Anka\nAugust 1, 2021 admin Lawrkhawm 0\nNusalṭha Milley Sui cu Chinram, Hakha ah tlawng sayama ṭuan a si ih Gospel Singer khal a si. Ralkap cozah duh loin CDM a tuah hnuah lamzawhnak ih a tel ṭheu ruangah ralkap pawlin kaih an tum.\nLamzinkap ah a zuk khal an tar vivo, cutin sahimnak hawlin ramlakah a tlan ih meithal kengin caan a hmang rero lai. Milley Sui in “Ka nu le ka pa kan ngai lo, kan lo ngai tuk timi ṭongkam khat in sim cun ka nun in a celh lo ih ka ṭap rero.\nKa u le ka nau kan ngai lo, kan lo ngai tuk timi ṭongkam khat in sim cun ka lo ngainak a zual deuhdeuh ih nan hnenah ra kirsal ka duh.\nKa rualpi pawl, kan lo ngai tuk timi ṭongkam khat in sim cun kan rak tuallennak pawl mitthlam ah an ra cuang ih tuar a har tuk. Liamcia kan sentet lai caan, ziang theithiam lo ih kan rak tlanlen lai khal thin a nuam bik ko” tin a tarlang.\n“Kan ngai hna lo: Kanu le kapa kan ngai hna lo. Kan ngai tuk hna timi bia kaa khat ka chim cun Ka nun nih a celh lo ka tap thluahmah ee. Ka u le ka nau kan ngai hna lo…\nKan ngai tuk hna timi bia kaa khat ka chim cun Kan ngaihnak hna a zual i nan sin ah rak kir ka duh ee. Ka hawi le hna kan ngai hna lo…\nKan ngai tuk hna timi bia kaa khat ka chim cun Vahveih nak tlawnlen nak pawl mitthlam ah an cuang khun i tuar a har tuk ee… Liam cia kan hngakchia lio caan i zei thei lo nuam thlaimai in len lio caan kha lung a dai bik ko mu… (Milley Sui facebook)\nCovid-19 Donak Ah Volunteer Ih Peaw Tu A Thi\n“Ka Fapa Tei Inn Ah Ka Va Um Asilen Ka Dam Ding” Tin Ruahsannak Thawn Ava Feh Ih An Rak Cohlang Lo, A Thi !!!


ASEAN meeting ih ralbawi Min Aung Hlaing an sawm nak san - Falam Online Media\nASEAN meeting ih ralbawi Min Aung Hlaing an sawm nak san\nApril 19, 2021 April 20, 2021 Ni Hnem Sung\t0 Comments\nMyanmar thu thawn pehpar in atufang leitlun ramkhel thiamsang pawl ih thlirbikmi pakhat cu ASEAN meeting ah Myanmar ralbawi Min Aung Hlaing an sawm ve mi hi a si.\nASEAN meeting ih Min Aung Hlaing tel ding thu cu Myanmar mipi` cozah dik tiih ruahmi NUG – National Unity Government an dinsuah hnu a nikhatnak April 17 ah Thailand Ministry of Foreign Affairs zung in a phuangsuak ih Myanmar mipi` cozah dik NUG um cingin ralbawi Min Aung Hlaing lamlam ASEAN meeting ih an sawm cu Myanmar ram hnen pawl in an lungput dik an langter mi a si tiah ramkhel thiamsang pawl in an sim.\nA ruh lang ding ko ih kan simfing ding a si le ASEAN meeting ih Min Aung Hlaing an sawm cu Myanmar telin kan ram hnen 10 kom khawm ih dinsuahmi ASEAN pawlkom hin Min Aung Hlaing hohami SAC hi Myanmar cozah dik ah a pom sawn tinak a si. Cumicu ramkhel thiamsang ṭhenkhat ih hmuh dan a si ih The 88 Generation Peace and Open Society (၈၈မျိုးဆက် ငြိမ်းချမ်းရေးနှင့် ပွင့်လင်းလူ့အဖွဲ့အစည်း) khalin Min Aung Hlaing meeting an sawm thu ah ASEAN nasaten a sawisel ih ralrinnak khal a pe cih.\nThe 88 Generation Peace and Open Society (၈၈မျိုးဆက် ငြိမ်းချမ်းရေးနှင့် ပွင့်လင်းလူ့အဖွဲ့အစည်း) cun an mai` Facebook Official cahmai ah hitin an tarlang.\n“ASEAN pawlkom cu mai hrang cang-ai khorh lungput neitu an si ih an pawlkom sungtel ramsung ih buainak a um tikah hlawhtling ko hmalaknak an nei thei dah lo/an tum lo. Cumicu zahthlak mualphonak tumzet a si. Cun, Myanmar rampi Dothlennak hrang kum 30 sung a talbuai lai ah ralkap lam ah ṭang sawn in thuanthu mawilozet neitu a si.”\n“Atu khalah mipi` hriltlinmi cozah kaireek tahratin duhtawk ih mipi sawisa rerotu ralkap sawn cu mithmai a pe zetin a lang.”\n“Curuangah ASEAN meeting ih ralkap an sawm mi cu nasaten kan soisel ih SAC ralkap pawl in Myanmar mipi an that bet vivo a si le an mah lawng siloin ASEAN khalin mawh a phur timi kan phuang duh” tiah an tarlang.\nLeitlun ramkhel thiamsang ṭhenkhat khalin ASEAN meeting ih Min Aung Hlaing an sawm nak san cu Myanmar ralkap ukhruainak san lai ih Myanmar ramsung ah duhtawk ih an rak cangvai thei vekin a tu khalah beiseinak an nei sal ruangah a si tiah an sim.\nASEAN sungtel ram pawl lawng siloin kan ramhnen India khal hin an ram ham ṭhat nak ding a si cun ziangvek thil thleng khal pawi an ti lo. India cozah Luban pakhat cun “Democracy maw kan ram hlawknakding timi ah kan ram hlawknakding hi number 1 ih kan ret sawn mi a si” tiah a rak rel dah.\nASEAN meeting cu April 24, Indonesia, Jakarta ih tuah dingmi a si ih meeting ah Myanmar ram buainak thuhla an rel ding. Hih meeting ah Myanmar cozah hruaitu dinhmun ih sawm a si mi ralbawi Min Aung Hlaing cu a mah rori a feh ding tiah thuthang a suak lawk nan Online Video hmuhtonnak sawn in a tel sal tum tiah ramsung media ṭhenkhat in an tarlang.\n← Chin raltlan tamzet umnak Delhi khualipi ah Covid mina a phul in an phul\nRalkap le Palik ih Mi hringhronak cakuat cu a rapthlak tuk →\nParty sungtel zaten humhimnak kan pe thei lo – USDP Chairman U Than Htay\nKalaymyo ih Mi 4 That Tuar ṭum Video tawi puut darh\nJune 24, 2021 June 24, 2021 Ni Hnem Sung 0


Nunnak, Duhdawtnak le Chocolate - Chinland Today Media\nJuly 10, 2009 9:28 pm·0 comments\nNannih tla cu Pathian duhdawtmi fahniang nan si ruangah Amah bang dingin zuam uh. Khrih in in duhdawt ih A nunnak kan hrangah a pek zo; cuih a pekmi a nunnak cu Pathian lungawitertu rimhmui pekmi le raithawinak ih pekmi a si. Curuangah nan nunnak cu duhdawtnak in lo uk seh. – Efesa 5:1-2\nJeff cu paisa tam a neih lo ruangah an tthit-awknak kum 9 a kim ni zingah an duhzetmi French sang pastry painau chocolate dawr ah a nupi Heidi hei hruai dingin inn ah a ra tlaan ciamco. Baangzet in inn a thlen tikah a nupi cu thir bel tumpi in painau chocolate tuah rero in a ra hmu.\nJeff in an nunnak le O. Henry ih nganmi: “Mifim pawl ih laksawng,” timi thuanthu a tahtthim. Cuih thuanthu sungah mi pakhat in a nupi hrangah thaithih lei sak a duhtuk ih cumi leinak dingah thil mankhung a neihsun angki zaal sungih pai theimi a nazi duhzetmi a zuar. A pasal hrangah sui ih tuahmi nazi hri leinak dingah a nupi in a samsau mawizet cu tan in a zuar.\nPaisa an nei lo nain an ngaihsak awknak hi a tumtuk. Kan thupittermi pawl ih man hi paisa hnakin a thupi sawn. A caancaan ah thilri ngah hi Pathian ih in pekmi minung pawl lungawiter ding tlukin a thupit lo zia raalrinnak pektu kan ttul ttheu. Kanmai’ duhnak hnakin midang ih duhnak co-u (prioty) kan pek tikah (Fili. 2:3) duhdawtnak, rian awknak, pumpek awknak kan zir ngah ih kan nun ah Khrih kan langter a si (Efesa 5:1-2).\nNunnak, duhdawtnak le chocolate cu midang kan hlawm ve tikah a thaw cuang.\nKa duhdawt mi pawl thawn hlawm awk ka duh,\nA saangbikmi lungawinak ti ih ka ruahmi;\nAn dam sung lungawiter ding lawng a si lo,\nPathian thangtthatnak saangbik a pek ding.\nDuhdawtnak cun tampi pek ding a hreh dah lo.


A Aami Innsaktu pawl - Chinland Today Media\nJanuary 13, 2013 11:36 pm·0 comments\nBible Siar Ding: Matthai 7:24-29\nCuruangah hih ka ttongmi a thei ih a thluntu cu\nlungpi parih inn saktu mifim pa bangtuk a si.\n– Matt. 7:24\nFlorida thlanglam kau ih umtu pawl cun kumtin thlisia hrang (hurricanes) ih ttihnun zia cu an theithiamtuk. Mobile homes ih umtu pawl cu thlisia a hran tikah tuar theinak innhrampi sak theih a si lo ruangah hmun dang ih tthawn dingin ralrinnak pek an si. A caancaan ah kum reipi um zotu pawl cun ralrin peknak hi aazet le zianghman siar loin an umsan men ttheu, ziangahtile atu le tu an thei tamtuk zo ruangah. An himnak cu hmundang ah tthawn uh tiih ralrin peknak au aw an theih (hearing) ding lawng si loin fimkhurzet ih an thlun (wise response) ding khi a si.\nBiakinn sungah to tahrat in, thuthangtha simmi kha, “Himi thu cu ka theih cia bang” ti’n na ruat dah maw? Cuih thuthangtha simmi cu mikhual pawl hrangah a si ti’n ruahsak a theih. Mi hrekkhat pawl cu an nun sung hmuah khawm pelh loin Biakinn ihsin thuthangtha an ngai, Jesuh ih thu an thei, asinan an nunpi lo. Cumi cu vutnel parih innsaktu pa vek mi-aa an si.\nJesuh in a thusimmi hna ih theih lawng men in a tawk lo a ti. A rundamnak laksawng cu cosaang in, nun daan ding in zirhmi a thuthlun ding le kan theihmi thuthangtha nunpi ding hi in duhsakmi a si. Kan theihmi thutak kan nunpi thei asile a fekmi innhrampi neitu kan si ih kan nunram ah ziangvek thlisia hrang hmanseh in humhim in in bawm ding a si.\nVancung ih um ka Pa, Na Fapa Jesuh sungin rundamnak in pek. Thuthangtha thei thei dingah le ka nunnak pumhlum in cosang ih thuthlunnak nun ka neih theinak dingah in bawm hram aw.\nPathian Thu ka thei nacing ih ka thlun duh lomi ziang a um?\nTuni ah cumi cu ziangti’n si ka nunpi thei ding?


Vanlam Nun Kilkhawi - Chinland Today Media\nApril 20, 2012 1:24 am·1 comment\nSimon Peter in, “Bawipa, zo ih hnenah so kan feh cuang ding? Kumkhua nunnak petu Ttongkam a neitu cu Nangmah na sisi!” Cule atu cun Pathian hnen ihsin a rami Mi Thianghlim na si ti kha ka zum ih ka thei ngah a si,” tiah a ti.\n–\tJohan 6:68-69\nBible Siar Ding: Johan 6:63-69; 14:1-8\nPathian in vanlam nunnak cu kumkhua nunnak a hawltu pawl hnen lawngah a pe ding. Himi ihsin lamhlapi ah tlan pang hlah. Ziangahtile mi hmuahhmuah kumkhua nunnak an neih ding cu Pathian ih tumtahmi a si. Pathian Fapa ih rin-umnak a si, ih vancung ah an hmin ngan cia in a ummi Pathian ih fatir pawl lungawi aipuang ih an pumkhawmnak ah na thleng zo a si. Mi hmuahhmuah thutthentu Pathian le famkimter zomi miding pawl ih thlarau hnenah nan thleng zo (Hebru 12:23). Cumi cu Pathian ih fahniang thar, sersiam thar, vancungram luahtu dingih ruangzingmi le ziangtinkim remciami a si. Atu ah cuih nunnak cu na thinlung takte’n na hawl a si ahcun sunlawinak sungah na um a si. Cumi cu vanlam nun, kumkhua nunnak, a thianghlimmi nunnak a si. Pathian ih pekmi a si ih zohman in Pathian kut sung ihsin an lon sak thei lo.\nZohman in, “Smith Wigglesworth in kumkhua humhimnak thu a phuang” an ti ding ka ruahsan lo. Ka phuang lo. Ka thinlung sungah cumi hnakih a let thawng tampi in a ttha sawnmi ka nei. Ka phuanmi cu himi hi a si: Ka hnen ihsin in laaksak thei nawn lo dingmi ka nei” timi thu a si (Luka 10:42).\nKei cu Cungnungbik, zaangfah lainatnak, le a cem thei lomi Pathian duhdawtnak sungah ka um zo. Pathian ih mangbangza huham cahnak sungah tlanglengmi ka si zo. Van le lei le ziangtinkim hi Cungnungbik Pathian kut hnuai ih ummi hlir an si. Satan huham cun Pathian ih kumkhua bawi tokham huham hrangah hmun a kian zo. “Mi hmuahhmuah an khuk an bil ding” (Isaiah 45:23), khawsia khuavang hmuahhmuah an khur ding ih Pathian in kumkhua in a uk lanta ding. A tleuvarnak cu a thianghlim lomi pawl parah tletter thluh a si dingih satan huham cu tawpit lo kua sungah kumkhua in thlak a si ding. Aw ziangtlukin so a sunlawi, Jesuh Bawipa kan neih cu!\nSihmansehla, Bawipa taansan ding na hril a si ahcun khui ah na feh ding? Khui hmun ah so kan feh thei ding? Kan taksa ruangpum tonghtham kan duh asile khui ah kan feh ding? Nunnak kan duh asile khui ah kan feh ding? Hmun dang a um maw?\nKan pehzom awknak a tthat le kumkhua sunlawinak ih in tongtham ahcun ziangtluk mangbangza vanram nuam so a si!\non April 20, 2012 at 11:59 am\nHi tawk ih Peter ih ttong mi hi ka duh tuk. ….hi thu hin ka nun in neh nasa,ka lungawi


Kap-awk Colhding Lungkimnak November Thla Ah A Cang Theilo - Chinland Today Media\nKap-awk Colhding Lungkimnak November Thla Ah A Cang Theilo\nNovember 5, 2013 9:59 am·0 comments\nNovember thla ih tuahding President U Thein Sein Cozah ih ruahsanmi Rampumhuap Kap-awknak colhding sign htoo dingmi cu a cang thei nawnlo ti thu November 4 ni ah Kachin State Khawpi Myintkyina ih tuahmi Cozah remdaihnak tuahsuakding group le Taiyinta hriamhrei kai group 16 ih a hmaisabik Remdaihding relkhawmnak ihsin theih a si.\n“November thla ah kapawknak colh ding cu a sure tuk lo tin sim theih a si. Ziangruang ah tile Kan reltlang dingmi pawl a cem hrihlo khal a tel. Kanmah lam inkhal Kap-awk colhding pehpar in policy a thar cu Taiyinta pawl kan sim a ttul. Cun Taiyinta lam ihsin an theh lutmi Tlang lungkimnak an neimicu relkhawm ding thu pawl khal a um tin Ralkap hotubik ih special aana a pekmi Duh Bogyokegyi Myint Soe in Irrawaddy ah a sim.\nMyintkyina relkhawmnak hmaisabik ni ttheh ah taiyinta pawl ih kap-awknak colhding pehpar in Tlang Policy lungkimnak cu Cozah lam ah thehlut a si ih Cozah lam ihsin Nainganyee relkhawmnak tuah hlan ah kap-awknak colh ding thu rel hmaisa a si ih Taiyinta Tlang policy lungkimkhawmnak ih tel cafang hrekkhat cu thleng ding ah dil a si thu theih a si.\n” An mah inrem fialmi ah Federal Pyihtaungsuh Tatmadaw din ding timi cu Pyihtaungsuh Tatmadaw yeeya tin thleng ding an ti. A tulaitak ahcun himi par ah kanmah lamcun remdingin kan sim thei hrih lo” ti ah Nation Wide Cease-Fire Coordination Team (NCCT) ihsin U Han Ta in a sim.\nCuhlei ah Cozah lam ihsin Laiza ih an thehlutmi kap-awk colhding thawn a pehpar mi policy catlang silo in a thar an nganmi Polucy catlang cu an thehlut sal.\nTuini relkhawmnak thok a si hlan ah Ralkap hotubik Bogyoke Hmuugyi Min Aung Hlaing cun Taiyinta hruitu pawl cu Rampumhuap kap-awk colhnak ah Kan ttuanvo thupi pathum le “Democracy daan vekin” 2008 kum daan hrampi vekih thlunding le ttuan ding ah a dil.\nRalkap pawl ih lungput cu Ralkap hotubik aiawhin Nesat-yeeya Pyihtaungsuh Wunkyi Duh Bogyokegyi Tet Nai Win in a sim ih thu hrampi policy 6 a tel. Cupawl cu 1. Remdaihnak ngahding a tak ih duhnak um ding, 2. lungkimtlangnak pawl ah tiamkammi hnget ding. 3. Ramdaihding lungkimtlangnak pawl parin hlawknak la lo ding, 4. Kiangkap um mipi par ah thilrit si tir lo ding, 5. Rampi Cozah ih suahmi a umcia daan pawl cu famkim zet ih thlun ding.6. Kan Ttuanvo thupi pathum le Democracy daan vekin 2008 daan hrampi vekih thlun ih ttuan ding pawl a si.\nPresident inle thu thlangpi policy 4 ( November thla thusimnak ah tel) cu relkhawmnak ah a thehlut ih Cozah lam ihsin thu tlangpi policy 4 le Ralkap hotu ih thu tlangpi policy 6 thawn zatekom policy 10 an theh lut. Si khal sehla Taiyinta a tam sawn in President ih policy thu tlangpi policy cu Taiyinta pawl ih kan dilmi pawl thawn a naih aw a bang ih Ralkap Hotu ih policy cu tampi a hlat-aw tin Taiyinta palai pawl in an sim\n“2008 daan hrampi ahcun kan duhmi kan ngahlo ding tiah kan pom. Himi par in relding a si ko” ti ah U Han Ta cun a sim ih RCSS Shan pawl ihsin Colonel Sai Hla khal cun ” Remdaihnak tuahding timicu Aamahkhaan petu daan hrampi a um ttul. 2008 daan hrampi cu Rampi remdaihnak hrang a tak in a cangsuak tir thei maw ticu Mipi zate theih a si” ti in a sim.\n“2008 daan hrampi vekin thlun uh ticu a si deuh lo. A tu kan simmi Nainganyee Problem tifel nak ah dawnkhamtu a si ding tiah phan a um. Taiyinta pawl lawng in remduh a si lo. Kawlram mipi hmuahhmuah in remduh a si” tin ALP ihsin sungttuan U Khai Thukha in a sim.\nCozah remdaihnak cangsuakding group le Taiyinta hriamhrei kai 16 ih a hmaisabik remdaihding relkhawmnak cu tuini November 4 le thaizing ni 5 ni pawl ah tuah a si ding ih November 5 ah Cozah lam ih thehlut salmi policy thar pawl relkhawm ding thu theih a si.\nA kaitu Taiyinta hruaitu pawl cu LDU ih sin U Kyar Khun Sa, ANC ihsin U Htoon Zaw, DKBAihsin Ralkap Bawibik sang Saw Muu See, SSPP ihsin U Sat Khun Sai, CNF ihsin Dr Lian Hmung Sakhong, KNPP ihsin U Khu Oo Ye, UNFC U Khun Okka,U Nai Han Ta, U Dun A L Htut, KIOihsin U Sum Lut Kuan Maw, KNU ih sin Saw Mu Too Se pho, RCSS Colonel Sai Hla, NMSP ihsin U Aung Nai Min, ALP ihsin U Nai Thukha, PSLF ihsin U Ta Aih phon, PNLO U Khun Myint Thun, WNO U Tah Maha,KPC Major Saw Maung Maung Pawl an si. UN Palai Vijay Nambiar khal Mikhual poimawh pakhat in a kai tel.\nLawrkhawmtu – James Thang\nRalkap Hruaitu Dinhmun Thlengawknak Um Cing Ding


AA In Myanmar Ralkap Hmunpi A La - The Chin Times\n2019 March 9 zaanlam suimilam 6:00 ah Chin ramkulh Paletwa peng Pyichawng hmunram Pinsu khua thlanglam 5.5 km ih SahKahKha (5) kuthnuai Kuah ih hmunkhuar KahMahYah (563) sakhan, Yayi Biuhakung pakhat cu an la ngah thu Arakhan Army (AA) in March 10 ah an than.\nAA ih thuthannak an neih hnu Narinjara news department cun March 11 zaan ah AA speaker Khaing Tuk Kha cu pehparnak a nei ih AA speaker cun hi hmunram ah nithum sung nasazet in do-awknak an neih hnu March 9 zaanlam suimilam 6:00 ah hi hmunpi an lak ngah thu simnak a nei.\n“Pinsu khua thlanglam ih um SahKahKha (563) hmainor hmunkhuarnak hmunpi kan lak ngah, cuihmunah do-awknak hi March 9 sundir suimilam 1:00 thok a siih zaanlam suimilam 4:00 tiang do-awknak neih a si, hi hmunah do-awknak nasazet in a um, zaanlam suimilam 2:00 ahcun Myanmar ralkap lam in vanzam pahnih thawn minute 25 sung bomb an thlak, cun Rocket khal in kap, cun meithal thawn khal kah-awk a um, cuti vekin nasazet ih do-awknak neih a si, zaanlam suimilam 6:00 ahcun ziangkim thiangfai thluh in kan tuah” tiah AA speaker in simnak a nei.\nTuițum do-awknak hi 2019 March thla sungah a nasabik mi a siih hriamhrei thilri tampi le ralkap mipum 11 khal kaih ngah an si tiah AA speaker in a sim.\nAn laksuahmi hriamhrei thilri pawl cu 81 meithal pakhat le bomb fate 14, 60 meithal (mi zohnak tel) pahnih le bomb fate 20, 60 meithal cerek fun 231, RPG – 7 bomb fate 27 le a cerek 13, 9 MA phun meithal 9 le a cerek 2285, PHANTOM phun Drone pahnih, bomb hawlnak cet pawl, computer laptop pawl, penpar-awknak cet tumpi pawl an lak ngah thu a sim bet.\nAA ih casuahmi sungah cun Backhoe leinornak motor 16, Toyota motor 1, lungto phur motor 1 pawl tla laksak ngah an si tiah a tarlang.\nHriamhma tuartu hi ralkap lam an tam thu, a hlan khalah do-awknak a um thu, hi hmun ih do-awknak ahhin ralkap lam ih captain pakhat le ralkap 15 an thih thu, cuihnu do-awknak a thlen khalah mithi an um thu, hi kiangkap ahhin nasazet ih nithum sung do-awknak a um thu pawl a sim bet.\n“Ralkap mipum 11 kan kai, atu annih cu kan zinzoi rero lai ruangah cipciar in lo sim a theih hrih lo, kan lo sim theimi cu an damțha tihi a si” tiah AA speaker in a sim.\nMarch 9 ih do-awknak ah zohman a thi an um lo thu, hi do-awknak a thlen hlan hmundang ih do-awknak ah AA lam in mi pakhat a thih thu, mi malte in hriamhma an ngah thu” AA speaker Khaing Khaing Tuk Kha in simnak a nei.\nAA in Maha Biuhakung pakhat la tahratin hriamhrei thilri pawl zuk thawn tarlang hmansehla hi thuhla thawn pehparin Myanmar acozah ralkap lam in atu tiang sanletnak zianghman a um hrih lo.\nMyanmar ralkap thuthang diktak phuannak ih țuanvo neitu le nitlaknak lam hmunpi ih speaker pehpar rero asina’n an phone an phih ruangah ralkap lam ihsin an ngai dan tarlang theih a si lo. Ref : NRJR\nPrevious articleLawng-ka-sa Leknak Daan Ramkom Tlangsuak In Nemhnget\nNext articleChin Ramkulh Budget Zatek 61 In Lamzin le Lilawn Tuah Ding


Incarcator auto Apple MacBook Pro 17 inch Mid 2010 85W. Alimentator laptop auto Apple MacBook Pro 17 inch Mid 2010 * 18.5V * 4.6A * 85W. Pret incarcator laptop Apple MacBook Pro 17 inch Mid 2010 ieftin 144 lei\nIncarcator auto - Alimentator laptop Apple MacBook Pro 17-inch Mid 2010 85W\nIncarcator laptop nou auto Apple MacBook Pro 17-inch Mid 2010\nIncarcatoare Apple MacBook Pro 17-inch Mid 2010 ce pot fi inlocuite de acest produs:\nModele din gama Apple MacBook Pro 17-inch Mid 2010 compatibile:\nApple MacBook Pro 17-inch Mid 2010 ,\nSfaturi pentru cumpararea si folosirea indelungata a unui incarcator de laptop Apple MacBook Pro 17-inch Mid 2010


Salai-Mai Entertainment Thutawi - Chinland Today Media\nMarch 16, 2012 6:03 pm·7 comments\nSALAIMAI ENTERTAINMENT THUTAWI\nSalaiMai hi 2008 lai ihsin rak din zo mi a si ih, leitlun hmun dangdang ih kan milesapawl hmun khat teih kan pehtlaihawk thei ih khawtlang, ram le miphun, kan tawg le calai, nunphung khaisan, tumnak thawn rak din mi a si.\nTuihlan tiang ahcun SalaiMai cu internet ih social network pakhat (www.salaimai.net) men a si ruangah, kan mipi tam sawn internet thawi naivai aw lo deuh hrangah kan hlawkpi thei thluh lo. www.salaimai.net ihsin khal in Calai lamah thansonak hmutu khal an um rero zo.\nCuruangah tlawmngai mi, mal lai sumpai le thazang suahkhawmin, kan mipi hmuahhmuah ih hlawktlan theinak ding beiseinak le kanmai tawng rori ih zuknung a phunphun letih kan tawng, kan calai khaisan vivo thei beiseinak thawn SalaiMai Entertainment din mi a si. Ahleice in sumpai bawmtu um lo.\nCHIN VERSION FILM A ZOH THEIH CING DING\nSalaiMai Entertaiment Chin Version Film avei ( 1 ) nak cu harsatnak a phunphun lakah Pathian zangfahnak in tluangten tuah suak a si zo. Leilung tlun Chinmi umnak hmunkipah zoh theih a si cing ding.\nTulai cu information le media san a si thlang ruangah, kan tawng, kan calai khal hi media thotho in a karhzai theibik ding ti ruahsannak thawn SalaiMai Entertainment khalin film a phunphun hi tlin lo cing te’n kan tawng ih a tawlrel tumnak a si.\n1. Media a phunphun, kan theih mi tawng teih kan zoh tikah ka mit ih kan hmuh ban hrih lo mi le kan ke in kan thlen ban lonak le kan mahte ih kan polsuah thei lo mi theihkauhnakpawl kan hmuh ih kan ttul kan sammipawl kan hmuhsuah theinak dingih in ti beng var ding ti ruahsannak kan nei.\n2. Kan tawng le kan calaipawl hi a va zirnak ding a har ruangah, kan zoh paih zawng film zoh phah ih ca a thiam cia lo khalin, mai tawng ih film zoh phah ih ca kan kan zir phah theiih kan thansoh theinak dingah le kan hlawkpi theinak khal kan beisei.\n3. Film a phunphun-ah nunphung le ziaza dangdang kan hmuhih, kan nunphung le kan lungputpawl a tha cia mi kan sawmsoh-ih, a that lo mi kan hmuhmipawl kan rem that vivo theinakpawl hi kan tumtah bikmipawl an si.\nTUMTAMMI DANGDANG A UM LAI\nSALAIMAI ENTERTAINMENT, DELHI BRANCH DIN A SI\nSalaiMai Entertainment in kan tawng in film tuah vivo ding in tumtah mi a neih ruangah hmun dangdangih sin kan miphun hrangih hnatuan a cak vivo theinak dingah SalaiMai Entertainment, Delhi Branch a dinnak a si.\nAVEI (1) NaK\nCHIN VERSION FILM\nSalai Thang Tin Lian (Chairman)\nSalai Lal Lawm Sang (Director)\nB-5/3 Saron Veng\nSALAIMAI ENTERTAINMENT, DELHI BRANCH\nSalai Van Khaw Piang Ph. 8130702174\nSalai Lal Sawi Ceu Ph: 9560426739\nSalai Mazawn Ph: 9971602788\nDaan Hrampi Remnak Ding Hrang Mipi Duhphorhnak Kalaymyo Ah\non March 16, 2012 at 7:27 pm\nA va lungawi um ve. SalaiMai pawl zuam sinsin uh. Tha ka lo pe na sa. SalaiMai pawl kan ram hruaitu ding nan si. Nan film let mi cu zoh ka cak na sa. Ram dangdang khalah in rak kuat uh law. Ka rak hngakhlap na sa.\non March 16, 2012 at 7:34 pm\nZoh ka cak tuk. Hivekin miphun thansonak ih nan cangvahnak parah ka lo upat zet. Zuam sinsin uh.\nUpat tlak rori nan si. Bawmtu nei lo ih hivek ih nan cangvai thei hi cu aw. Zuam vi vo uh.\nKa rak hngakhlap na sa. Run zuar zangzang uh. Nan tuan bangnak parah pathian in lo thlawsuah hramseh.\non March 16, 2012 at 9:08 pm\nA va ropi dupdo ve. Laimi san kan man vivo thlang. Na hmin pek awk mi SalaiMai ti rengreng a mawi tuk e….\non October 26, 2015 at 8:07 am\nsalaimai website kha a nung nawn lo ih, website neih thei daan kan ruah khawm a tul a si.\nSalaimai zingah tu tiktik move zoh thei ding nan timi cu a va rei ve. zoh thei kan cak tuk e.youtube lam ah le pa khat hman a um fawn lo. mi dang tong ih let mi hmuah tor le seng in a um zo si.kan tong kan ca lai than soh ternak thiltha tuk a si ruangah,…mai falam tong te in zoh hi cun ka di a riam tuk ding e. a tul le a sam mi um le in sim thei ve uh.


Vanzam Tla Tam Deuh Deuh - Chinland Today Media\nVanzam Tla Tam Deuh Deuh\nNovember 7, 2010 4:57 pm·0 comments\nCuba Ram Vanzam A Tla\nCuba ram khualtlawng phurtu Vanzam Aerocaribbean Flight 883 cu a tla ih, a sungih to minung 68 an thi. Hi Vanzam hi Cuba ram saklam Santiago de Cuba khua ihsi Havana panih zuangsuak a siih, Guasimal khawkiang ah a tla. Hi Vanzam sungah khualtlawng minung 61 leh Vanzam hanttuan minung 7 an to ih an zaten an thithluh a si.\nCuba ram vanzam thuneitu pawlcun hi Vanzam tla ih mithi lakah ramdangmi minung 28 an teltiah an simih, hi Vanzam hi ziangruangah atla ti fiangtei theihnak a um hrihlo ih an zingzawi rero lai, Cuba ramah hin Vanzam tla hi a tamtuk dahlo ih kum 2002 Vanzam pakhat a raktla zoih khami ttumah minung 16 an rak thizo cumi hnuah tui ttumhi a tlaksal hmaisa biknak a si.\nPakistan Ramah Vanzam A Tla\nMizan zingah khan Pakistan ram khawpi pakhat Karachi Airport ihsi zuangsuak US Oil Company Vanzam cu a tlaih, Vanzam sungih to minung 21 an thih thluh.\nPakistan Aviation Authority hotu pawlin an sim nakah hi Vanzam sungah Oil Company hnattuamtu minung 19 leh a Vanzam mawngtu Pilot 2 an to ih an zaten an thi tiah an simih, Karachi Airport ihsi an zuansuak hnu reilote ah Pilot pawlin an Vanzam ceet pakhat an hman theinawnlo thu Air Traffic Controller pawlih hnenah an simih, Cumi hnuah Air Traffic Controller pawlin Karachi Airport ih tumkir sal dingih an simih, Kirsal tumin an zuangkir nan an ttum nakding hmun an thlenman hlan ralkap pawlih umnak kiangte ah an tla tiah an sim.\nHi Vanzam a tlakrualah runsuah nak hna khal ttuancih a sinan nungdamin zohman runsuah theimi an neihlo thu Lt, Col, Noor Alam cun a sim. mithi ruang 12 cu Jinna Hospital ah phur an siih, mithi pawlhi an kang natsat tuk ruangah zo an si tikhal fiangtei theih thei a silo ih ramdang mi paziat an tel tikhal theih thei a silo tiah an sim.\nPakistan Ram Politics Buai Nak


Tokyo University Ih "Aung San Suu Kyi Room" A Veikhatnak Mipi Hmuh Ding - Chinland Today Media\nTokyo University Ih “Aung San Suu Kyi Room” A Veikhatnak Mipi Hmuh Ding\nDecember 16, 2015 6:12 am·0 comments\nJapan ram, 1980 kum lailak hrawngih Daw Aung San Suu Kyi ih monograph a rak ttuan lai ih a umnak Office cu December 18 ah a veikhatnak mipi hmai ah hmuhnak neih a si ding ti’n Kyoto University’s Center for Southeast Asian Studies in a phuang tiah The Asahi Shimbun in a tarlang.\nDaw Aung San Suu Kyi cu 1991 kum ih Nobel Peace Prize pek/hlan a si ih cumi hnu ihsin cuih a umnak room cu “Aung San Suu Kyi Room” tiah sunlawihnak thawn hmin pekmi a si. Mipi hmai ih hmuh ding ni ah Daw Aung San Suu Kyi ih zuk pawl, cuih center ih a um sungih a hmanmi thilri pawl le mikhual cazin pawl hmuhnak neih a si ding. Room sung lut ih zohtu dingah mipum 50 lawng sian a si.\nDecember 11-18 tiang hi Kyoto University’s ASEAN week a si. Cumi kar sungah leitlun ih mi laar pawl, Southeast Asia ih mi fimthiam pawl tonawknak le ca siarnak puai ti a si ih puai dang tete ih tthentthek ah Daw Aung San Suu Kyi ih Room hmuhnak neih a si.\nSuu Kyi ih zuk hmuhnak hi December 18-19 ah a si dingih zinglam nazi 10 ihsin zaanlam nazi 5 tiang a si ding. A hmun cu Inamori Foundation Memorial Hall of Tokyo University ah a si ding. Cazin pek ttul loin alak ih zoh theih a si.\nNLD Daw Aung San Suu Kyi Australia Tlawng Ding Tumtahnak Nei


Top-Down Admin System Vs Building Unitary State - Chinland Today Media\nDecember 12, 2016 9:26 am·0 comments\n(Image of Federal Reflection on Myanmar)\nNgun Than ( Robert Pa )\nFederalism timi tongfang cu Latin ihsin rami a si ih, Foedus le Fides kommi a si. Foedus ih sullam cu “Tiamkamawknak” ti a si ih, Fides ih sullam cu “Rinumnak” timi a sawh. Curuangah, Federalism timi cu, “Mi tampi kha thlauthla-aw lo, bangran te’n umkhawm ttuantlang dingin rinumnak diktak thawn tiamkamawknak nei ih, cumi vekih khawsak”, a sawh deuh bik ding. Santhar ukawknak a phunphun a seem vivo vekin Federal khal kan simfiangdan a bangaw lo deuhdeuh. Kan varpawhdan a bangaw thei lo tinak a si. Cu ruangah tu lai ahcun, cozah pakhat cun thuneihnak kha Daan hmangin siseh, thutthennak in siseh, mipi hnenah in hlawm lawng kha tawk mai nawn loin, cozah pakhat hnakih tam, a tlun le hnuai karlak ah thuneihnak bangran tei’ zemawknak” lam sawhkhih in tulai ahcun Federal hi an simfiang.\nMithiam pawl cun Federal tlamtling si ding cun a hnuai ih pathum hi a neih tengteng a tul an ti.\n(1) Cozah pahnih lole pahnih hnakih tam cozah neih\n(2) Himi cozah pahnih lole pahnih hnakih tam cu thuneihnak thuhla ah Daanhrampi ah felfai te’n neihih rualrem tei’ zemawk\n(3) Cumi cozah pahnih lole pahnih hnakih tam cu an karlak ah thubuai hlabuai, rualrem lonak, relfel tul a um tikah cumi relfaltu ding pawlkom dang pakhat neih\nFederal diktak ahcun Central acozah le State acozah karlak ah khat le khat tlunta si cuhaw, thuneihnak cuhaw in an um dah lo. Cui cozah pawl cun anmah le dinhmun parah thumaw in an thuneih theinak zat cu cuhawk tul rero loin, daanhrampi ah neih cia a si ttheu. Cui cozah kaitu pawl cu mipi pawl ih hriltlin mi an si tengteng dingih, cuti’n mipi duhdan, mipi thuneihnak thawn hna zemawk, lairel, siah khon ding a si. Curuangah fiang sinsin dingin mithiam pawl cun Federalism diktak tahnak cu a hnuailam ih phunruk in a si an ti.\n(1) A malbik ah cozah pahnih a um ding. Cu ai tam khal a si thei. Pakhat cu rampi huap cozah a si dingih, pakhat lole a dang cu a hmun “State” ih zirih cozah a si ding. Cui cozah pawl cu mipi hriltlin mi pawl in an hruai tengteng ding.\n(2) Daanbu thuhla ah hngetter zo mi Daan kha remthatsal kan duh tikah, cui cozah pawl cun anmah te an remfel a thiang lo. Rem ttulmi a thuhla ih zirin mipi simaw, a ttulmi mipum duhnak, diriamnak a tel tengteng ding a si. Thuthimnak ah, ramri thuhla si bang sehla, cui ram ih umtu mipi pawl ih duhnak khal, cu lawng si loin cozah ih lungkimpinak a ttul veve a si.\n(3) Daanbu sungah cui cozah pawl cun sumpai thawn pehpar in le thutthennak thawn pehpar in anmah te zalen takih an tuah ve theinak dingah hngetter cia ding a si.\n(4) Ramri hmunram thawn pehpar in Central cozah in thu a botcat tikah, cui ramri thawn pehpar ih ai-awh theitu palai tel theinak, rel ve theinak Hlutdaw pakhat khat a um a ttul. A hleice in cui ramri kiangkap ih umtu mipi pawl cu midang ai-in thuneitu bik an si ding a si.\n(5) Cui cozah pahnih lole pahnih ai-ih tam cu an karlak ah thubuai hlabuai relfel ttul a um tikah, anmah te cun a felhar ttheu ruangah, feltertu pawlkom pakhat khat a um tengteng ding a si.\n(6) Cuih cozah pawl cu khat le khat rualrem tei’ hna an ttuan tlang ih an pehtlaihawk theinak dingah cumi bawmtu Institution simaw, cumi bawm theitu khawkhannak pakhat khat a um ding a si.\nMyanmar le Federal\n1947 lamah kirsal a ringring a ttul. Himi lai ih Panglong ih thurualremnak hmin an kar \_um ah kan hruaitu hmaisa pawl khal in thu tampi ruat tain an tuah ve ih, an thurualpi Aung San thah a si zarah hiti can kan cang ta a si hi! A hleice in Chin, Kachin, Shan le kawl a si lo mi miphun dang pawl thawn an ruat khawm ciamciam ih, Judiciary, Legislature le Management dik zetin kaihruaiawk a si dingih, tlangpar mi pawl khal in an \_ong, an nunphung le an calai pawl tla an duhdan vekin an kilhim thei ding a si. Himi lungrualnak ah \_humaw in Ramdinkhawm ropi zet pakhat dinsuak kan tum ding timi lungput thawn an tuah ve cu a si kha!\nPanglong Conference lungrualnak parah tthumaw in Aung San cun Ramdinkhawm kaihruaiawknak hrang Daanhrampi Draft cu a tuah ih, 1947 May thla ih tuahmi Pha-Sah-Pah-Lah Conference ah an zohkhawm hai. Himi ttum ah Aung San in thucah sau zet a sim. Rampi Federal in fehpi ih, ramdinkhawm tungding theidan ding mitthlam nei phahin a thiam tawkin a sim hai. Rampi sungih um mi, mipum mal le mipum tam phun pawl zokhal bangran tei’ kan umkhawm vialvo theinak ding ruahsannak thawn a tuahmi a si. A tuahmi sungah cun, Burma ram ah, State pariat – Chin, Kachin, Karen, Karen Sen (Kaya), Mon, Burma, Rakhine le Shan tiin um ding a rak duh. Daan thiam, Dr. Mg Mg ih hmuhdan vek asile hivek ih kan feh ding a si ahcun State (8) dinmi cio ah mahfek Parliament, Cozah, Thutthennak, Ukawknak hnget zalen takin kan nei cio ding timi a si.\nA simmi lakih ttha zet pakhat cu, “Burma ramthar kan din ding kan ti tikah, Union timi Ramdinkhawm maw kan din ding lole Unitary State timi ramkhat sakhat ram so kan din ding? Himi thu ahcun kei ka hmuh vedan ah Union hi a ttha sawn ding tiah ka ruat. Kan rampi sungah ttong, hnam, biaknak, calai, nunphung bangaw lo tam zet kan umkhawm dingih cumi pawl humhim le kilhim, lungrual tei’ ke kan kar theinak dingah cun cumi thawn pehparmi kaihruaiawknak Daan tla kan tuah a ttul ding ruangah Union in an feh tengteng a ttul”, tiah Aung San in a rak ausuahpi rero.\nA tlunih thu pawl Aung San ih ausuahpi rero khal sehla, amah bik an that ih thuneihnak midang kutah a thlen zarah thil ziangkim hi a linglet in a fehsal lala a ttul ih, Daanthiam U Chan Htun in cui Daan Draft cu linglet zetin a remfel thluhsal. Cumi a remfelsalmi Daan ahcun Kawl kha State pakhat ah ding loin Rampi cozah thuneihnak kha kawl kutih thlenter a duh ruangah State zawngih umter loin Division in a tuahnak san a rak si. Cu tiih an tuah lawnglawng ah cozah uknak Executive, Judiciary, Legislative lam khal an kutah a um thei ding thu an fiang tikah an tuah ttulmi hrimhrim a si. U Chan Htun ih kutsuak vek cun in fehpi tikah a rei hlanah State dang pawl cu an kut hnuaiah Daan in a thunlut cu a si ko. Annih fang sarih an co tikah, midang cu fangkhat ciar lawng kan co thei, tivek ah a cang. Aung San dam laiih lungkimnak kha Aung San thih hnu khalih hnuthlurh duh lo lawng si loin, a linglet zawngih an herdanglam tikah tuini tiang tlangpar mi tampi lungkim loih ral an thawhnak khal a si.\nCu vekin Sachuk ah rak tuah khal sehla, Aung San in thihsan hnu ahcun an thuthu in daan kha an herhkawi ih, Central lawngah thuneihnak sangbik an umter. Cumi Central theihpinak, siannak tel lo cun State hruaitu zo khal in zianghman an awn-au ngam lo. Daan pah an si thei. Himi hi mithiam pawl cun “Top-Down” an timi cu a si.\nFederal ukawknak diktak ahcun tlunlam ihsi ret cop mi hruaitu a um ding a si lo. Tui kan dinhmun ahcun tlunlam ihsi ret cop hruaitu, uktu kan nei hnenhnen lai. Ramdang hmuh ah le mipi lungawiternak ah Vote in thlakter ciamco ih a thupi le a laimu cin ahcun anmah Ralkap Thanah ihsi ret cop kan si thotho. Curuangah Federal kan duh ih kan dil, kan aukio a si hmanah, Federal ziangvek timi parah kan ralrin a ttul. Kawl miphun tum duhdan Federal cu in fehpi ko ding. Tlangpar mi kan thu in el siang loih, zawng ih hmai hman kan zah ti vek phunih, “Awle, kan lo pe ding Federal” in ti caan ah ziangvek timi kha hngilh lo ten ralring hram kung.


Thu Hnaihnok Remthatnak - Chinland Today Media\nThu Hnaihnok Remthatnak\nOctober 15, 2009 9:54 pm·0 comments\nEuodia le Sintekhe, nan hnenah zaangfah ka lo dil: Bawipa ih duhnak thlun in nan thinlung hmunkhat dingah zuam uh. – Filipi 4:2\n– Isaiah 45-46\n– 1 Thesalon 3\nTuih ni hi ram tampi ahcun leitlun thubuai remtthat ni a si. An tumtahmi cu rem-aw lo ih umter ding hnakin rualremnak tuahtontu le thu relsaktu neih ding thapeknak a si. Khrih ih dungthluntu kan si vekin dodal awknak karhzaiter loin Bawipa ih sunlawinak dingah hnaihnoknak remtthat zir kan ttul.\nKawhhran sungih dodal awknak cu a ttha lobik a si, ziangahtile duhdawtnak le lungkhat te ih um duhnak a siatsuah thei. Khristian tampi cu zumtu pawl ih thin natternak ruangah an suak ih an kir nawn lo.\nEuodia le Sintekhe cu Bible sungah an hmin ngankhum in rem aw dingah a ngen. “Bawipa ah nan thinlung hmunkhat ding zuam uh (Filipi 4:2). Anmah te taanta men loin a rinsan mi a hnattuanpi pawl hnenah hih nunau pahnih te ih thuhla bawm dingin a dil (c. 3). Cuvek in Paul in Filipi khua mi pawl hnenah an duhmi cu Pathian hnenah thlenh ding, thlacamnak in Pathian ih hnangamnak le umpinak a thlenter thei a si ti a theihter ih a ngen hngai (c. 9).\nKhristian mibur lakih a kek a khingmi remttha ih pehtlaih awkternak cu zumtu mibur pi ttuanvo a si. Ruahnak bang awk lonak le thinnatternak sung ihsin thazaang kan pe thei, an thu kan ngaisak thei ih thla kan camsak thei a si.\nRuat saal aw\nKawhhran sungih lungrualnak thu Bible in ziangtin a sim? (Efe 4:1-16).\nUnau dodalnak kan neih tikah ziang kan tuah a ttul? (Mtt 5:23-24; 18:15-17).\nNgaidamnak cu pehtlaih awknak cat zomi erh ttha saaltu a si.\nKan Nunnak Mawngtu Zo A Si?\nTthiatbal asilole Tungding\nPathian Thawn Daite'n Um Caan


Falam Cambari Tlawng Rangva Rong GCO In Thlengsak Ding - Chinland Today Media\nFalam Cambari Tlawng Rangva Rong GCO In Thlengsak Ding\nApril 11, 2017 10:21 am·0 comments\nKum 100 leng a luan zo mi le Chin ramkulh ih tlawngtha tiih hminnei Falam Cambari Tlawng BHES -1 tlawng inn piih rangva/canphio pawl cu Global Chin (Falam) Organisation pawl ih hmalaknak in sithar an hnih thluh ding.\nHi mi rangva rong hnihnak ding hrangah MMS 20,00000 cem ding in ruahman mi a si. Tuikum nauhak tlawngpit sungah tuahtheh thei dingin tumthanak a um ih May 2017 thla cem hlan ah tuah theh thei dingin zuam an tum tiin GCO hotu Pu Thawm Hlei Mang hnen ihsin thu kan dong.\nGlobal Chin (Falam) Organisation hi Falam Puaipi ih dinsuah mi pawlkom a siih Leitlun kiltin um Falam miphun, laihri zawmpi le Falam duhdawttu pawl hmunkhat ih funtonkhawmnak ding hrangih din mi a si.#


Ezra cabu hi Sansiarnak cabu pehzom mi a si. Babilon ihsin Judah mi hrekkhat an tlunkir salnak le Jerusalem ih Pathian an biak, an nun khuasak daan thu tla a sim. Cuih thu pawl tla cu a tanglam bangtuk in a sangsang in a sim.\n(1) Persia ram kulh uktu Sairas ih thupeknak thawngin Judah mi a kir hmaisa pawl Babilon ihsin an pawhnak thu.\n(2) Biakinn an rem ih Pathian hnenih an hlan hnuah Pathian biaknak ah an hmang sal.\n(3) Cumi hnu kum tam nawn ah Ezra ih ho in Judah mi pawl cu Babilon ihsin Jerusalem ah an kir ih Israel pawl thlarau lamah ro bangtuk ih an co dingmi zirhnak kha an hlohter lonak dingah Ezra in napi in a bawm ih a zirh. Ezra cu Pathian ih Daan a thiam ngaingai mi a si.\nA hmaisabik sal suahnak (1:1-2:70)\nBiakinn an sak ih an hlan (3:1-6:22)\nEzra cu a dang saltaang pawl thawn an kir (7:1-10:44)\nSairas In Judah Mi A Kirter\n1Persia siangpahrang Sairas in siangpahrang * 1:1 Persia siangpahrang Sairas in BC 539 ah Babilon khua a lak ih ram pumpulukih siangpahrang ah a cang. a ṭuannak kum khatnak ah Bawipa in a thinlung a thoter ih ca ngan in thu pakhat a suah ih a ramsung hmuahhmuahih siar dingah a kuat. Himi cu profet Jeremiah hmangin Bawipa ih thusimmi kimternak dingah a si.\n2A thusuah mi sungah cun hiti in a ngan: “Himi cu Persia siangpahrang Sairas ih thupek mi a si. Bawipa, Van ih Pathian in keimah cu leilung pumpuluk uktu dingah i tuah zo ih Judah ram Jerusalem khua ah amah ih hrangih biakinn sak dingah ṭuanvo i pe a si. 3Pathian cu a minung nan zate hnenah um hramseh. Judah ram Jerusalem khua ah kir uhla Jerusalem ih a ummi Pathian, Israel ih Bawipa Pathian biakinn cu saksaal uh. 4 Bawipa minung lakah hi saltaannak ihsin kir dingah bom a ṭulmi pawl cu an innhnen pawl in bawm hai seh. Sui le ngun, rawl le thil phurtu rannung le Jerusalem khua ah Pathian hnenih pek dingmi thawinak pawl tla pe haiseh,” a ti.\n5Cutikah Judah mi le Benjamin mi sungkhat ih hotu pawl puithiam le Levi mi pawl le Bawipa in Jerusalem ih Bawipa ih Biakinn sak dingah an thinlung a thawhtermi hmuahhmuah cu feh dingah an tim an tuah ciamco. 6An innhnen pawl in thilri tampi an pek; an pekmi thilri pawl cu ngun beelkheng pawl, sui, rawl, thil phurtu rannung, a dang thil mankhung pawl le biakinn ih thawinak pek ding mi pawl an si.\n7Siangpahrang Nebuchadnezzar in Jerusalem ihsin a lakih a khawzing pawl biakinn sungih a rak retmi kheng le khuat pawl cu siangpahrang Sairas in an hnenah a pek sal. 8Hi khuat le kheng pawl cu Judah uktu bawi Shehbazzar hrangah siangpahrang thilri kiltu upabik Mithredath ih tuahmi an si. Sairas in cuih khuat le kheng pawl cu Mithredath hnenah cun a pek. 9-10A pekmi pawl cu a tanglam pawl hi an si:\nraithawinak hrang sui kheng 30\nraithawinak hrang ngun kheng 1,000\nngun kheng dangdang 29\nSui kheng fate 30\nngun kheng fate 410\nbeelkheng dangdang 1,000\n11A zate cun sui le ngun kheng pawl le khuat le bungbeel dangdang thawn thawng nga le zali a si ih Babilon ihsin Jerusalem ih an kir tikah Sheshbazzar in a kirpi.


VCTH | Archive | Hmun Le Hma | 3\nHome » Archives by category » Hmun Le Hma (Page 3)\nAngkor Wat Thu Mallia le Zuk\nPosted on September 1, 2012 by vcth and saved under Leitlun Hmun Ropi\nAngkor Wat cu leitlun Biaknak lam ih Biaktheng (Temple) tumbik a si. Angkor Wat cu Siangpahrang Suryavarman II in kum zabi 12 ah Vishnu pathian sunloihnak ah a rak sak. Angkor Wat cu leitlun thil/hmun ropi bik 10 ih tel a si. António da Madalena, Portuguese mi, in kum zabi…\nPosted on March 25, 2012 by vcth and saved under Leitlun Hmun Ropi\nMercer Human Resource Consulting, Economist Intelligence Unit le ECA International pawl in a hnuailam ih khawpi pawl cu thilman, nuntu-khawsak man a khungbik khawpi pawl tiah an ti. Leitlun nuntu khawsak man (living cost) a sangbik khawpi pawl ah Asia in 4, Europe in 3, Africa in 2 le South…\nPosted on March 23, 2012 by vcth and saved under Leitlun Hmun Ropi\nVCTH in World Cup a thok in a ra lai ding mi tiang Final an leknak Bualrawn pawl ih zuk, World Cup rak tuahnak ram, Final an leknak Bualrawn, Khua, zo in 1st, 2nd, 3rd an ngah, zo in goal tam bik a thun, Mipi ziang zah in an zoh…\nPosted on March 20, 2012 by vcth and saved under Leitlun Hmun Ropi\nLeitlun hmun ropi, hmun hming thang pawl ih zuk kan hmu hnuaihni ṭheu. Nan zaan ih an mawinak, zaan thlalak, zuk hi kan hmu cu ca tuk lem lo. VCTH in Leitlun hmun ropi pawl zaan thlalak kan khawl hawl sin mi kan lo hlawm ve si cu. [nggallery id=2]…\nComments Off on Leitlun Hmun Ropi Pawl Zaan Thlalak / Continue reading →\nPosted on March 16, 2012 by vcth and saved under Leitlun Hmun Ropi\nKhrih Rundamtu (Christ the Redeemer, Portugal ṭong in Cristo Redentor) cu leitlun thilmak 10 sung ih tel a siih, leitlun Jesuh zuklem a tumbik 5th nak a si. Khrih Rundamtu Zuklem cu Corcovado tlangpar, Rio de Janeiro khua, Brazil ah a um. Corcovado tlang cu tipi thuantum kap ih um tlang…\nComments Off on Khrih Rundamtu, Brazil / Continue reading →\nTaj Mahal Thu Tawi le Zuk\nPosted on March 6, 2012 by vcth and saved under Leitlun Hmun Ropi\nTaj Mahal cu 1632 ah Mughal lal Shah Jahan in a nupi a pathumnak Mumtaz Mahal hngilh lonak ih a sak mi hngilhlonak lungphunpi le thlanmual a si. Mumtaz Mahal, lalnu, cu a fa hleilitnak a nei ah a a thi ta. Shah Jahan, lalpa, cu a duhdawtmi a nipi…


Delhi ih Chinmi dinhmun ṭumsuklam pan - Falam Online Media\nDelhi ih Chinmi dinhmun ṭumsuklam pan\nApril 28, 2021 April 28, 2021 Ni Hnem Sung\t0 Comments\nIndia ramsung ih Chin raltlan tambik umnak Delhi khualipi ah Covid a karh cak zet ih Chinmi lak khalah nat nei hnih-thum an um thlang tikah dinhmun ṭumsuk zetin khuasa cio an si.\n“Kan dung baite ah kan unau Hakha mi pacang no pakhat in Covid nat thawn mual in liam san zo. Tuizing khalah Chin raltlan tamzet umnak C1 ih um Mizo thlangval in Covid nat thawn mual in liam san lala” tiah Falam community hotu upa pakhat in FOM hnen ah a sim.\nDelhi ih Chin raltlan umtambiknak veng cu Vikaspuri, Hastsal, Janakpuri, C1-JeevanPark-Sitapuri veng pawl an si ih veng tin ah Chin raltlan Covid nat nei hnih-thum an um.\n“Falam pacangno pakhat khal tu ah besia in um. Oxygen hiip ṭul dinhmun a si ih Oxygen le duh vekin hawl a theih lo. Cun, Siizung umnak ding khal ni 2 sung kan hawl zo nan kan hmu thei lo. Ambulance khal hawl hmuh a har zet. Km 18 hrawng hlatnak Safdarjung ih private siizung Ambulance um sun kan biak thei ih cumi thawn DDU siizung lam ah beidong in an pan tum tawp” tiah Falam community hruaitu upa pakhat cun a sim hrih.\nSiarbet : India ih Covid 19 nat a karh nak san\nAs #Covid19 ravages Delhi, 2 men arrange funerals for those who have none. NDTV’s Saurabh Shukla reports\nRead here: https://t.co/G7atT4n4TA pic.twitter.com/5CfWGgYeyp\nDelhi um Mizo pawl khal Covid boruak ah harsatnak tong ve\n“Chin community hruaitu ṭhenkhat in Covid mina hrang hmalak danding beisei in Mizoram house lam in pehtlaih nan kan nih lam khal mahte buai in kan rak buai ve ih phone thawn biakaw baaklo cu ti theih dang kan nei lo.”\n“C1 ih um Covid mina besia pahnih khal SPUNER (Delhi Police – Special Police Unit for North East Region) ṭuanvonei rori in Siizung umnakding ni 2 sung an buaipi nan an ngah thei ve lo. Siizung ihkhun lawng a um sun khalle Oxygen um lo tivek hlir an si” tiah Delhi, Mizoram house ih ṭuanvonei mipakhat in FOM hnen ah a sim.\nReally sad to see huge spike in cases and deaths in India; so imperative we urgently help them.\nIt’s a global pandemic and we must all work collectively, by immediately assisting with supply of mobile oxygen generation plants, other items and expertise.https://t.co/AVPVBd6fMN\n— Tanmanjeet Singh Dhesi MP (@TanDhesi) April 24, 2021\nCovid boruak ah Chin raltlan harsat tuar dan bangaw lo\nDelhi ih um Chin raltlan tamsawn cu innbiteekti ih um an si ih innsungsang mipakhat in Covid nat a nei tikah enkol danding a har zet. Nica hawlh ih ei-bar fang dinhmun in sumsaw harsatnak le ṭonglam harsatnak ruang khalah harsatnak tumzet an tong.\nSiizung ngah theilo cu taanta hrih in Vai ṭong thiam le Delhi um rei ṭhenkhat cu Siizung lam ah mahte an tawlrelaw thei. Ṭong thiamlo le Siizung lam thleng dahlo cu community hruitu pawl ih buaipiṭul an si tikah thuah hnin-thum in harsatnak an tong.\nSiarbet : India ah Oxygen paampi a tlung\nWe’re monitoring the expansion of the #COVID19 pandemic in #India 🇮🇳, where cases and deaths have risen dramatically in recent days. We’re working with partners on the ground to determine critical needs, including gaps in services and supplies.https://t.co/fXvCvoWApF\n— International Medical Corps UK (@IMC_UK) April 28, 2021\nAtufang Delhi dinhmun\nCovid natnei an pung cak tukih Delhi khuasung lawngah minute 4 dan in Covid mina an thi. Siizung umnakding le Oxygen haidaihlo ruangah Covid mina an thi cupco.\nMithi urnak ding khal daih aw loin hnaṭuantu khal an daih aw lo. Mithi tamzet cu urkaang dingin a tlar in an bawh ih miruak pakhat urkaang dingah nazi 3-4 sung hngak a ṭul. Urkaang tik khalah mah le sungkhat cio cangvaih a ṭul.\nDelhi ih hmun tamzet ah mithi urnakding hmunram an daihaw loih cawp le cilh in Park tamzet sungah Covid mina ur nakding an tawlrel.\nZing-Sun-Zaan tiloin mithi ur ding an um ih mithi ur rim cu veng tin deuh thaw ah a nam thluh.\nHivek dinhmun a si ruangah UK, US le ramdangdang in Covid mina tuamhlawmnakding hmanrua, Oxygen ceet tivek hlu in Delhi an ṭanpi nan tuhrih tiangah mina thar le mithi a mah keel te a si hrih.\nApril thla lai hrawngin Covid mina an pung zutzo ruangah zarhkhat sung Lockdown nei dingin cozah in thuthannak a nei lawk nan nikhat pumhlum zawngin natnei tlalam pan ti a um lo ruangah May thla tiang Lockdown tuah dingin Delhi cozah in thu a suah.\nTudinhmun ah Delhi ah Covid mina 1.07 million hmuhsuah a si zo ih damsal 959k le mithi 15,009 an um zo.\nIndia rampumhuap ih Covid case cu 18 million a thleng ban ih mithi 201k le damsal 14.8 million an um a si.\n← Chinland Defense Force – Mindat le SAC ralkap karlak Thu rel tluang\nChinram telin rampumhuap hmun ṭhenkhat ah Bomb a puak ih Mithi khal an um →\nBiakinn Thinglamtah siatsuah lai Video cun mipi Ning a Nat ter\nRapthlakza Indonesia MeisaTlang a puak kuai lai\nDecember 5, 2021 Ni Hnem Sung 0


Ralhraang dinpit lamzawhlai bomb puak thu ah mino pakhat Thit daan tat - Falam Online Media\nFalam Online Media\n+Knowledge & Entertainment\nRalhraang dinpit lamzawhlai bomb puak thu ah mino pakhat Thit daan tat\nJune 2, 2022 admin\t0 Comments\nShan ramkulh, Tachileik ih tuahmi SAC ralhraang dinpit lamzawh lai bomb puak thuthawn pehparin mi 2 daan tat an si ih, mino pakhat cu June 1 ah ralhraang thuṭhenzung in thih daan a tat a si.\n2022, February 1 ah Dothlengnak thapetu rampumhuap mipi zaten lengsuaklo daiziar duhphorhnak tuah a si ih, cumi phen hlo tumin ralhraang lamṭangpawl Tachilek khawsung lamzawhnak an nei lai ah bomb a puak mi a si.\nSAC ralhraang dinpit lamzawh lai bomb puak ah ralhraang lamṭang mi 4 thi in, hriamtuar 34 an um. Lamzawhtu ah ralhraang lam ṭang mipi khal an um nan mitamsawn cu ralkap colhlazo le paisa pek ih hlangmi Lahu, Akha miphun an tam tiah an sim.\nRalhraang ralkap in meithal kengin humvennak ṭuanvo an la nan rinlopin bomb a puak ih, mithi 4 lakah ralkap khal an tel ti`n ramsung hrambun media pawl in a luanzo tikcucaan ah an rak pholang dah.\nBombpuahtu tiih rinhlehmi mi 10 lenglo an kai ih, thlah sal mi khal an um nan Wa mino SaiSaiMin cu thih daan tat in siseh, a rualpi tiih puh mi Htet Lin Aung cu kum 7 thawngthlak dingin ralhraang thuṭhenzung in June 1 ah daantatnak a nei tiah theih a si.\n← Yangon bomb puak thu ah mithi PDF ralkap tiih puh mi sungkhat unau an kai\nYangon bomb puak boruak ih kaihkhihmi an thlah sal cu mipi mangbang zet →\nPeople`s Defence Force raldo zirdan maksak\nJune 29, 2021 Ni Hnem Sung 0\nAtufang Daw Aung San Suu Kyi dinhmun – Ramsung media\nFebruary 6, 2021 Ni Hnem Sung 0\nMyanmar Plaza ih thil thleng cun dawr neitu pawl a ti thinphang\nNovember 25, 2021 November 25, 2021 admin 0\nCopyright © 2022 Falam Online Media. All rights reserved.


Ka Lo Duhdawt ti Cing Ringring aw | VCTH\nKa Lo Duhdawt ti Cing Ringring aw\nHome » Cahram » Ka Lo Duhdawt ti Cing Ringring aw\nBy vcth on September 11, 2013.\nCemni neilo nu’i duhdawtnak an ti – Tuluk ram linghnin rapthlak in mi tamtak ih nunnak a lak. Bawmtu (Rescue) pawl tla a rang thei tawk, an ti thei tawk in tlawmngai an suah. Hmunkhat ah Bawmtu pawl in nu pakhat lei, inn cim in a silhmi ruak a tong. A bokkhup in a kun. A Khuk a bil. Bawmtu pawl in a nunnak kan run man lo tiah bei dong in an um.\nAn hotu nu cun beidong lo in cui minu ih ruak cu a suah. A ṭhong zo mi minu, a nunnak a cem zo mi minu ih ṭang sungah fapa duh um tak rin lo pin a hmu. Bawntu hotu nu cu a lau, a rualpi pawl a ko zangzang. Nauhak pa te cu an run suak ih zamrang ten siizung ah an kuat. A thimi a nu ih kut sungah ca tlap te pakhat an tong. “Ka fa, him ten na um pang a si le ka lo duhdawt ti cing ringring aw.”\n6 Responses to Ka Lo Duhdawt ti Cing Ringring aw\nJessepa September 15, 2012 at 7:57 am\nNui duhdawtnak hi cu aw,,,\na mak em ve aw,,,\nA cem thei lo….


Online ih Kan Cangan Dan Zoh Salnak - Chinland Today Media\nOnline ih Kan Cangan Dan Zoh Salnak\nApril 27, 2015 7:21 am·0 comments\nKan cangantu pawlih tongfang hman mi ah kan diriam tawk maw, an ṭongfang hman mi a dik tawk maw tivek pawl zoh khawm sehla a sual lem ding sawm! Ziangvek ṭongfang kan hmang khawm ding, kan hman uar ding mi ṭongfang pawl tla bur khawm uhsi.\nBiazai ngannak cafang, nunthuleng ngannak cafang le ṭongkam pawl kha thuthang nganak vekih kan hman ahcun mi a leem lo zet. Hla ngannak ṭongfang kha thuthang ngannak vekih kan hman pang asi ahcun kan thuthang siartu pawl an lungleng zet ding.\nTulai kan cangan nak ih kan hman tam bik mi ṭongfang tete pawl ah kan hman rawi ruri mi ṭongfang a um ih cangantupawl in hman bangawk theinak dingah rel ih thlun khawm dingah malte a hnuai ah ka tarlang.\nNunau maw Numi?\nMirang cun ka theicawk lo nan Girl, Women, Lady, Female etc. pawl hi kan hmuh tam zetmi cu an si. Nunau tiin mi tamsawn in kan hmang ko in ka thei ih huham tla a nei deuh. Numi ti’h hmang khal kan um nan himi pahnih kan hman daan ah remcang deuh le hman uar sawn dingmi hril thlang uhsi.\nNazi maw Suimilam\nNazi hi Kawl ṭong ti’n teh kan puhcawk ding sawm. Hitluk kan hmang mi cu kan Lai ṭong ah kan la lut zo tinak a si lo maw? Atheih lo nahrat suimilam kan ti thotho ding maw? Ziangtlukin himi suimilam kan hmang uar ding. Ziangvek zawn ah ti khal rel uhsi. Kan hmang ding kan ti asile cangantu zate in hmang tlang hliarhlo ding asi.\nBawhlung Sit maw Saphuhlum Sit\nBawhlung sit kan ti ruangah kan Lai ṭong asilo tuk kan ti pang maw. Tuini tiang saphawhlum sit ka ti thei ngaingai lo ih himi cu ziangti hman nan duh? Caw kan that le caw phuu kan sit ṭheu ih cumi ihsi kan lak teh a si pang maw ti tla ka ruat. Bawhlungsit ti hi hmang uar men sehla a ṭha ding ka zum.\nMawṭaw mawng maw Mawtaw khaal\nVanzam khaaltu, mawtaw khaaltu kan ti luanglo ṭheu ih kan diriam ngaingai maw. “Khaal” timi tongfang hi, kan hmannak tam sawn cu caw khaal, tu khaal tivek ah kan hmang ih himi “mawng le khaal” hi thleng a ṭul kan ti cio maw. Asilole, kan unau Kawl pawl ṭong tiin kan pe kir men kem….\nLamzawh maw duhlophorhnak\nHimi khal hi bangaw lo tuk fahran in kan hmang celcel. Kawl ṭong cun ‘san-dah-piah’ kan timi kha si ding. Demonstration or protest hi Lai ṭong in bangaw deuh in hmang thlang uhsi.\nMawṭaw pah aw maw Mawtaw ṭaih aw\nSawh aw, khawng aw, khik aw tivek pawl hi thuthang ngannak ah a mawi zet ko maw, himi hnakih mawi hman daan ding tla a um pang maw? Tahṭhimnak ah, minung kan tam tuk ih kan cal le cal tla kan khawng aw ciamco tivek ah kan hmang thei thotho. Mawṭaw le vanzam tla an khawng aw tin maw kan ti ding lole ṭaih aw tin a mawi sawn maw?


LOUSIVILLE, KY - Hre Mang\nLOUISVILLE, KENTUCKY IHSIN THLIRVELNAK\n(Leadership training March 6-10, 2013;\n@ Louisville Chin Church, Louisville, Kentucky)\nBawipa Pathian a hmin thangthat si ko seh! Louisville Chin Church (LCC) ah Leadership training cu March 6-10, tluangten Pa Pathian in lam in hruai. LCC zumtu unau pawlin Pathian an duhdawt ih a siahhlawh an duhdawtnak parah lungawithu sim cawk lo a um. Cutin sim rualrualin thiam awk lo nak simcia zo asivekin Indianapolis thawn Nahzi pahnih motor mawng tluk a hlatnakah a thum aw mi Chin Khrihfa zumtu unau ziangmawzat cu an thlennak, kawhhran an dinnak kum 2 hnu lawngah hmaitawn in tawn awknak kan nei thei. USA ihsin Kawhhran hmin in siseh Chin pawlpi hmin in siseh Malaysia le India ramah a taang hrih mi kan milesa hrangah tiah thla kan rak cam theu. Asinan USA an ra thlen taktak tikah duhthusam vekin kan zoh, bawmbawi theilonak parah a thleng hmaisa tu dinhmun in ka thiam aw lo zet. Bawipa in kan tlaksamnak cio in ngaithiam in lam in hruai.\nLouisville, Kentucky hi Indianapolis, Indiana thawn motor in nahzi pahnih feh lawng asi. Indianapolis ah Chin mi 8,000 lenglo kan um tiah an sim. Falam tonghmang 1000 vuakvel kan um tlang ding a zum um. Asinan a kiangte ah Malaysia le India ihsin a ra thlengthar pawl, a umcia pawl pan loin, khawthar an ra sat tikah harsatnak tampi an tawng. Asinan harsatnak lakin an zir vivo tikah pacannak ah le ram umtudan zirnakah an hmang. Pathian in lam a hruainak atakin an hmu sinsin.\nUSA ramah Chin (Falam) tonghmang Kawhhran pawlkom , association tumbik CBANA sungah kawhhran sungtel 22 (23rd nak in an dil lai) an um. CBANA sungah a tel lo pawl thawn cun USA ram sungah Chin (Falam) tong hmang kawhhran 30 lenglo kan um zo tinaka si. Kawhhran tamsawn cu sungtel maltete an si cio. Ziangtin hmailam saupi khua kan khang in kan pehtlai aw ding, kan sichih aw in kan tungding aw tawn ding, ziangtin community pawlkom sungah kan sihcih aw ding, ziangtin kawhhran kan kairuai aw ding, miphun pakaht kan si nak langter in ziangtin ramthar nunphung bang aw ten kan zir in kan kenkawh ding, ziangtin kanmah Chin mi lakah siseh American milesa pawl thawn siseh kan pawlkom aw ding, tvp ruat ding, tuahfel ding tampi a um.\nKan dunglam kum 10 sungah a burhlawmpi in Chin mi USA kan thleng. Kan thlennak hmun hril tikah zo ih thurawn kan lak le a tha bik ding, zo in kan thatnak a thei bik ding, zo kan rinsan ding, tvp hril anhaiza in kan mipi pawl kan um ruangah tlacawp ringin refugee agency pawlin in retnaknakah mi tampi kan um cio. Kan thlennak kipah nuntu khawsakdan zir in thinbang in mi tampi kan um. A thlengcia kaihruai aw tu um lo nak sinsin ahcun a tul lo pi in kan caanpualtha kan sun phah in liamkuan khal a tam. Hmailam ah teh a tuvek in hmun le khua kan tekdarh hrih ding maw? A thleng lai ding pawl teh refugee agency pawlin an retnaknak ah an hngat aw cio ding maw? Khua ruat that a tul.\nLouisville Chin Church ah leadership training lamah hersal sehla, Pathian kutcak a langmi lungawiza asi. Ziangtin pawlkom kan kaihruai aw ding, a hnget khoh mi bulpak, insang, pawlkom nuntu khawsak, pawlkom sihcih awknak le kaihhruai awknak pawl Pathian thu vekin milai nuntu khawsak, pawlkom pehtlaih awkdan pawl zirh awk, relkhawm, ruahdan hlawm aw in thutha hawltlangnak asi. Chin ram, Kawlram sungah um lai vek si loin dinhmun a thar, nuntu a dang, tuanvo a thleng awk theh tikah ramthar ah ziangtin kan nung ding, cozah pawlkom le cozah a silomi pawlkom pawl thawn ziangtin kan nung in kan khawsa ding, tvp thu tampi zir kan tul, thansohpi kan tul cio asi timi cu zapi te lungkim mi asi.\nPakhatnak ah lungawi umza asi mi cu, Chin mi unau pawl, nulepa, fala tlangval, nauhak tete pawlin Pathian duhnak kan neihmi hi asi. Asinan kan biaknak hi mibur biaknak, cawlhni voikhat khawm le biaknak cangvaihnak ah tel men lawng si loin Bawipa thawn bulpa caan fianhrial hmangin biak awknak nei in, bulpak, insang tin ah rinsantlak zumtutha si thei dingin kaihruai awknak, kan umnak khua le ram, pawlkom cio ah Pathian Thlarau kaihhruainak in Pathian rian in, dandinglam thlun in le nunphung mawi nunpi le kenkawh in thansohnak lamzin ah nunthiam ding a thupi.\nPahnih nakah cun zumtu unau, miphun pi tlaihsan awknak kan neih mi a tha. Khawkhat ah a thleng le umkhawmtu pawl cu Chin ramah rak thei aw dah lo khal asile USA ram kan thlen tikah kawhhran khat, khawkhatah khawsa tlang in ulenau vekin kan theihmi thiltha hlawm aw tlang in kan theih mi siatnak hrial tlang in kan tlukbah can ah tungding aw tawn in nun tawm aw tawn in nundan kan zir cio mi hi lungawinak ngaingai, kan zumnak in in zirhmi le kan pupa san lai khawpi venghnen bawmbawi awknak nun kan neihmi asi. Sunzawm thanter vivo uhsi.\nCun khawsung pakhat, kawhhran pakhat sung lawng si loin khawleng, le mai local kawhhran lenglamah miphun pi, Khrih ah le miphun ah unau pawl thawn sihcih, pehtlaih awk hi kan zaten hrang thatnak le Pathian duhmi asi ti khal zapi ten lungkim tlang mi asi. Tahthimnakah, Geese vate pawl hi anmahte a pak in an zam hnakin a bur in an zam tikah a let 72% hla an zam thei ti asi. Cuvek in Chin miphun pawl lei killi ah a tekdarhmi pawl, Khrih ah le Miphun ah unau asimi pawl, hmun dangdang, state dangdang, ram dangdangah then awkin umhmun khuar cio hman sehla, santhar pehtlaih awknak a tha, pawhtlang awknak, lamtluan vah sukco len awknak a awlsam tikah sihcih awknak neih thei cio a tha. Pathian duhzawng le zapi thathnemnak, caksins in Pathian kan rian theinak asi ti cu zapi te lungkimmi asi fawn. Ziangtin kan pawlkom in kan sihcih aw ding, ziang kan tuah dingih khuitawk lamzin ah abur in kan feh ding, ziangmi kan hmuitin ding timi cu miphun pakhat, zumtu burpi pakhat hrangah Pathian hnen ihsin sunmang, vision, hmuhnak a neitu, hruaitu tha, mifim Pathian in in pekmi kan nei asi. A burin a ummi ramsa bur pakhat hman hi sersiamtu Pathian in hruaitu, lamzin hmuhtu nei loin a tanta dah lo. Zocio khal kan hruaitu pawl thawn kutkai in Bawipa rian tlang dingah thukthun hlah uhsi.\nKhuitawk ram, state, khua ah ziang kawhhran hmin pu in ziangvek rawngbawlnak kan nei khal asile a thupi bikmi cu kan miphun Pathian, Bawipai lungawinak asi. Curualrual in nitin leitlun nunah a thangso mi, zohthimtlak miphun, kawhhran, pawlkom ,insang, bulpak nun kan neih ding hi asi. Kan umnak hmun cio ah danding lai le nunphung pawl thlun danah siseh insang le bulpak nundan ah siseh sumpai laklutnak le hmannak ah siseh zohman in sawisel theih lomi nunmawi, Pathian le miphun cawimawi in kan umnak khua le ram cio ah rinsantlak rammi (efficient citizen) kan si ding a thupi asi. Cutin tungding aw thei dingin a thleng hmaisa, fim hmaisa, thei hmaisa, nei hmaisa, pawl to men loin kan mah le kiangkap cio ah thleng thar le bawm tul tete pawl hnenah Pathian hmanrua tha, Bawi Zisu ih a kut, a ke, a mit, a hnar, a kaa, a taksa peng si in mahle covo, Pathian pekmi cio vekin taimak suah in bawmbawi aw tawn in tuan cio uhsi. Thlengthar pawl khalin kiangkapah mah le miphunpi, Khrih ah ulenau pawl tlaihsan in nunkhat nun ten khuasat tlang in mibur thazang cak sinsin dingin kan miphun Pathian hmin sunlawinak hrang hawl tlang cio uhsi.\nPathian in kan miphun, pawlkom, insang, le zumtu bulpak nun thlawsuah a pek duhmi, a tumtahmi tlamtling lo dingin kham thei tu Pathian in a sersiam lo asi ti thei in Bawipa cu kanmah bulpak nun, insang, pawlkom, mibur lakah lalnak pe in amai lam hruainak ah kekar tlang cio uhsi, tiah thlaza cam phah in lungawinak awmsung tongkam malte ka tarlang duha si.\nKhrih ah le miphun ah,


MITHI RUANG ITPI LAI VIDEO TIANG ZOH THEI NAK DARK WEB – Ethuthang\nMITHI RUANG ITPI LAI VIDEO TIANG ZOH THEI NAK DARK WEB\nFebruary 7, 2018 February 7, 2018 Iris Hnem crime, Dark Web, Deep Web, internet, Knowledge\nInternet sung information hawl nak ih kan hmang ttheu mi search engine (Google, Yahoo, Bing tvp) pawl ih a hawl ban cin mi information pawl hi “Surface Web” ti`n an ko ih internet sung ih a um mi information 100% sung ah 8% hrawng lawng a rak hawlbaan thei. A dang a tang mi 92% pawl cu “Deep Web,Dark Web (Invisible web, Hidden web)” ti`n an ko.\nMi zaraan hmang thei lo ding ih tuah mi Deep Web sung hi kan hmang pa ngai Firefox, Chrome le search engine Google, Yahoo tvp hmang in hawl a theih lo. A lut theih nak ding ah Tor browser “onion routing” ti mi software hman a ttul.\nDeep Web hi Hidden web a si vek in a hmang tu activity le zo in a hmang ti theitheih a si lo ruang ah mi tam zet cun sual tuah nak ah an hmang.\nAn ti dan vek a si le DARK WEB sungah cun….\nDrugs zuar nak, Hlawhhlang hawl nak, Human traffic, Meithal zuar, Mi an tthat lai live ih zoh nak, Mithat duh hrang ih hlang theih mi minung le Mi thi ruang an ih pi lai paisa pek in live ih zoh thei nak website tiang a um hlei ah, nauhak it pi duh pawl um tlang nak community tiang in a um.\nAsinan hi vek daan pah bal website tam sawn cu duhduh ih lut a theih lo.An mah website neitu lole an rintlakmi member sawmnak don a ṭul ih Mi hrekkhat cu daan pahbal in mi bank account an hack ter hnu lawng ah an member ih pawm an si.\nFBI le CIA pawl in Dark Web sung ih daan pahbal website pawl hi a hawl ringring ih 2011 ih an tuah mi drug zuarnak website “silk Road” cu 2013 ah an rak shudown sak dah. A tuahtu Ross William Ulbricht “Dread Pirate Roberts” khal an kai cih nan thlakhat sung ah “Silk Road 2.0” timi drug zuar nak website midang in an tuah lala ih FBI in a rak shutdown sak dah.\n← KAWLRAM HMAT-PUNG-ṬIN AH MAI` MIPHUN CA IN NGAN A THEIH THLANG\nCHIN NATIONAL DAY AH HLASAK ZUAMNAK FALAM IDOL TUAH DING →\nKUM 9 MI NAMTE THAWN DAWTTHAT IH ONLINE IH POST TU MARCEL HESSE\nFebruary 1, 2018 Author Comments Off on KUM 9 MI NAMTE THAWN DAWTTHAT IH ONLINE IH POST TU MARCEL HESSE\nHakha nauhak Pawngsual tu Kalay Siizung ah kuat\nApril 12, 2018 Admin Comments Off on Hakha nauhak Pawngsual tu Kalay Siizung ah kuat\nAn hawlnak Thla 1 luan hnuah Thi cia in hramlak ah a ruak an sar\nMay 6, 2018 Iris Hnem Comments Off on An hawlnak Thla 1 luan hnuah Thi cia in hramlak ah a ruak an sar


Isaiah 42:8-13 NIV/NIV - "I am the LORD; that is my name! I will not give my glory to another or my praise to idols.\nOnline Parallel BibleIsaiahIsaiah 42Isaiah 42:8-13 Parallel Version\nIsaiah 42:8-13 NIV/NIV - Online Parallel Bible\n<< Isaiah 42:7Isaiah 42:8-13Isaiah 42:14 >>\tBible Study ToolsAboutQuick Reference DictionaryOnline Bible SitemapLink to UsBible Reading PlansOnline Parallel BibleNew International Version Bible (NIV)King James Version Bible (KJV)Advertise with Us


Hmaiton Archives - Page 2 of 7 - Chinland Today Media\nPu Sui Hmung Le Chinland Today Suhtonnak\nPu Sui Hmung Le Chinland Today Media Suhtonnak MP timi cu mipi fial dingmi mipi hnen um an si, Bawi an si lo Hmin : Pu Sui Hmung Suahnak : Falam Pai’ hmin […]\nby CT Media ·\tJuly 2, 2015 ·\nJenevy Sui Le Chinland Today Media Thusuhnak Tawi Hmin Pum : Jenevy Sui Suah Ni :30.09.1992 Nu Le Pa Hmin : Pu Ttial Hup le Pi Ma Nyo Unau : Unau chuak ti pa 4 kan si. Khua : Aibur khua, Thantlang peng Zophei le Paletwa peng Khumi cawhpawlh Fimzirnak : Bth,BAE 3yrs Uarbikmi rong […]\nby CT Media ·\tJune 30, 2015 ·\nChin ram cu Chin miphun nih Chin policy thawn kan uk ding, titu Salai Thian Uk Thang @Hhngepi Le CT Media\nSalai Thian Uk Thang le Chinland Today Media Interview Hmin : Salai Thian Uk Thang @ Hngepi Suahnak : Falam Nu le Pa : Pu Than Kim, Pi Sarah Innsang : nei zo MP cuhtumnak hmun : Falam peng ramkulh mee hmun No.(1) or nisuahnak lam 2010 rampi hrilawknak […]\nby CT Media ·\tJune 26, 2015 ·\nRualbanlo Si Cingih A Titheitu Obed Cung Interview\nObed Cung Le CT Media Hmin : Obed Bawi Cung Bik (Obed-Cung) Suahni : 19 July, 1988 Nu le Pa : Pu Robert Run Rawl Mang le Pi Farthlia Zirnak : B.Th (TTC), Gitameit Music Center, Yangon Suahnak khua : Tahtlang (Thantlang Township) Umnak […]\nby CT Media ·\tJune 15, 2015 ·\nChin mi hminṭha tertu Chin tlangval note, Salai Jimmy Thian Pum hi 2014-15 Myanmar rampi phun 10 camibuai tuahnak ah, Chin ramkulh ihsi zirlai zate Distinction ‘D’ ngah thluh theitu umsun a si. Chinland Today Media in Yangon a umnak hmun ah a zirlaiih a tumruhnak le a zuamnak pawl Chin mi ih theih dingin thusuhnak kan nei. A suahpek […]\nby CT Media ·\tJune 8, 2015 ·\nRev. Hre Mang, Ph.D. Thuanthu tawi!\nRev. Hre Mang hi Chinland Today Media in March 26, 2010 7:34 pm ah interview nak a rak nei ih cutawk ah a hnuailam ih thusuhnak, hivekin a rak sang dah:- CT : Na no lai fawn ih na hmin hmai ah Dr. ti ih ngan a rem tuk ke? HM : Cuvek a um le Laimi pawl tla in in […]\nby CT Media ·\tMay 1, 2015 ·\nGVMM National Director Caleb Laltinhrem Interview\nProfile: Hminngai : Caleb Laltinhrem Kawhduat : Caleb or Laltinhrem Suahni : April 22, 1980 Suahnak khua : Selawn Nulepa : Rev Oral Siangzakhup le Pi Thaneicang Unau : Pi Kaphleimawi, Caleb Laltinhrem, Lalcungluai, Nihleipar, Lalsuipar le Israel Vansuilian Innsang : Nupi- Sarah Laltinhrem @ Biakemmawi (emte) : Fate- Alexander Laltinhrem le Jewel Elizabeth Laltinhrem Fimzirnak : Kum 28 […]\nby Mai Daidim ·\tMarch 23, 2015 ·\nChin Mi Aiawh Nauhak 5+ Zirlai Cabu Tawlreltu Salai Siang Lian Uk Suhtonnak\nNauhak 5+ Zirlai Cabu Tawlreltu Salai Siang Lian Uk@Kianghrol Suhtonnak Kawl ram sung ramhrin miphun pawl zalen zet in tlawnginn ah mai tappi ṭong zirtheinak covo kan hlohnak hi a rei zo. Cucu 2014- 2015 cazir kum ihsin thok cozah tlawngah phunhrek in phunhnih tiang ramhrin miphun ca pawl zir theinak in sian. Hmansehla cu pawl cu Kawl ca zirlai […]\nby CT Media ·\tMarch 3, 2015 ·\n– Uk Lian Japan ram ah Lai fala zirnak-lam ah hlawhtlingzet mi a um timi le a hnatuannak lam ah Bank hnatuan tiang a thleng timi ka theih tikah theih duh sinsin in ka zingzawi. Japan ram ah phunsang tlawng a theh hnu ah bank ah hnatuan sangzet a kai timi tla cun i mangbang ter lo. Asinan, a thuhla, […]\nby CT Media ·\tFebruary 23, 2015 ·\nNB: Chinland Herald hi Falam khua ih suak nitin thuthang a si. SAYAMA CHIN CHIN PEK THANG SUHTONNAK Lai Nu sung ihsin Myanmar rampi ih ramkhel le remdaihnak lam hnatuannak ah hotu dinhmun ih telbaan kan neihmi kutzung siar theih sung ihsin Sayama Chin Chin Pek Thang (Director, NBF) le Chinland Herald cu 2015 January thla ih Japan Prime Minister […]\nby Mai Daidim ·\tFebruary 16, 2015 ·


Model Hminthang In Myanmar Mipi Pawl Bawm Dingin Korea Mipi Hnenah A Dil – Meifar\nMay 20, 2021 admin Leitlun 0\nKum 28 mi Hanna Yuri cu Myanmar model, actress le makeup artist hminthang a si. Myanmar, Taunggyi khua suak a si ih Thailand ramah makeup a zir hnuah a hlawhtling zet.\nMay 19 sunah Korea thuthang picang Kyunghyang Shinmun (경향신문) thuthang zung ah ava feh ih hmaiton thusutnak an nei, Myanmar ramsung buainak cu cipciar zetin a sim ih ‘Ka sim laiah lungkuai in ka ṭap thei’ a ti.\nCun, Chinram, Mindat ramsung ih buainak le mipi pawl ih harsatnak khal a simtel cih. Hanna Yuri in “Ramdang pawl hrangah coffee khuatkhat man cu zianghman a si lo, asinan Myanmar mipi ṭhenkhat hrangah cun nikhat rawlei man a si” tin Myanmar mipi pawl hrang bawmnak a dil.\nKyunghyang Shinmun pawl thawn an biakawknak thuthang cu hmaizarh ah an tlangthan ding.\nChristian 1,500 An That


Kum Thar Aanka\nHomePostsShema NewsChurch Pastor Hnen Ihsin Kum…\nChurch Pastor Hnen Ihsin Kum Thar Aanka\n° Nitin Bible siar le thlacamnak in Pathian thawn bulpak pawlkomawknak caan (Personal Devotion) ka nei ringring ding.\n° Rawlulh Thlacamnak ah ka tel ringring ding..\n° Bible pumhlum in vei khat tal ka siar suak ding…\n° Sunday tal cu hnatuan cawl in ka khawm ringring ding (Mandatory a si lo ahcun)\n° Thenhra thenkhat dik zet in ka pe ding ih Biakinn saknak le Mission hrangah ka ti thei tawk in ka pe ding\n° Innsang thlacamnak kan nei ringring ding\n° Ni khat ah rawl vei hnih lawng ka ei ding ih Gym ka feh ringring ding. 10 lbs tal ka thumaw ding\n° Cakkhai hman ding Bank ah $ 3000 tal ka ret ringring ding…\n° Innsang ka nei ding (Fala tlangval pawl) lole fala ka nei ve thlang ding (Tlangval pawl); tlangval ka nei ve thlang ding (Fala pawl)\n° Ca ka zuam ding ih GPA A+ in ka ong tum ding (Tlawngta pawl)\n° 2017 Model Mawtaw thar ka lei ding…. (Tlangval pawl an si deuh)\n… hi pawl hi kan dung kum, kum thok tir laiih kan thlacam pawl an si. Kum a cem ih vun thlirsal tikah a tamsawn cu kan tuahsuak lo, kan hlawhtling lo. Tuahsuaklonak a san pawl cu “ka baang tuk/ka cau tuk/caan ka nei lo/ka buai tuk/kan harsa tuk” ti pawl an si.\nCathianghlim cun, “Na nunnak ih na ton cia mi hmuahhmuah thuphan ah maw a can theh? Thuphan cu an si theh lo ding na’n!” (Gal. 3:4) tiah in sim. Kum hlun sungih na hmuhtonmi, rilhbahnak, sunralnak, tlaksiatnak, harsatnak pawl hi a lak ih na tonmi pakhat hman an um lo. Rilhbahnak (Failure) pawl hi kalbak vekah hmang in tlunlam kainak ih hmangtu le ral vekah cangter in atu le tu va siim leuhleuh tu tin kan um. Kum hlun sungih “rilhbahnak lung” cu kum thar sung khal ah an ra thleng thotho ding. Cuih lungto cu sar awla na innhram ih a thukbiknak ah phum in a dang sar nawn hlah aw.\nCule “Ralring tein khuaruat aw, ziangahtile na ruahmi in na nunnak a siamrem ding,” (Thufim 4:23). Na hlawhtlinlonak lawnglawng ruat nawn hlah, “…. Cu hnakin nan thinlung kha tharthawh tahratin thlengaw sawn uh.” (Rom 12:2)\nNa tluksiatnak, na rilhbahnak le dunglet na tolhnak hi midang ruangah a si lo, nangmah ruangah a si.”\n“Hriamnam cahnak le na thazang cahnak in siloin ka thlarau in na hlawhtling ding” (Zek. 4:6) tiah in sim. Na tluksiatnak, na rilhbahnak le dunglet na tolhnak hi midang ruangah a si lo, nangmah ruangah a si. Curuangah nangmah le nangmah rinsan aw hlah. Pathian rinsan aw, minung hi rinsan kan tlak taktak lo Khristian mi pitling, mi hlawhtling pawl cu anmah ah tah a si dah lo, an sungih a nungtu Thlarau Thianghlim cahnak in a si theu. Kum thar sungah Pathian rinsan in thazang thar thawn hlawhtlinnak thar ruahsan in kar thlang vivo uhsi.


KAWLRALKAP BAWMH DINGIN BU A DIRHTU A NUNNAK LIAM – The Chinlung Post\nKawlralkap ralhrang dirkamh dingin buu thar a dirhtu Tin Htun an kahthah. Ralhrang kawlralkap bawmh dingah Wuntharpal timi buu a dirhtu Tin Htun cu nizan zanlei suimilam panga hrawngah meithal in an kah. Tin Htun cu lampi aa chawh lio ah meithal in an kah i, sizung ah an kalpi. An kahnak hliamhma a fahtuk caah sizung ah a nunnak aliam tiah thanhnak an tuah.


Voksa Faknak (Caw Ngia) Nak - Chinland Today Media\nDecember 3, 2009 5:17 pm·1 comment\nChristmas kan timi kha “Kharisma” ka ti sawn ke. A si. Kum khat sung ih thla neitabik ih thlengmi ni sunglawibik Kharisma thla ah kan lut thlang ruangah Laimi pawl ih kan rawlhmeh duhbikmi voksa, Kawlpawl tong sang in ka caw-ngia duh. Ka caw-ngia lo khal le a eitu kan tam sawn thotho nan caw-ngia ding ah ka thinlung ah a um deuh.\nVosak suan daan a phunphun a um nan “Lai suan” timi kan nei ve. Mirang tong in ka let a si le “Chin cook” ti a si ding. Lai suan ka ti veten mithlam cih awla, na thei theh ko ding. A sem tum zetzet ih aah, a tit le thau kawp hlerhler, a ril fangtlawr thawn, a hleicein a hangbawl thak nawn, hnap dawp le dawp lo in kan ei taktak cu leitlun ih rawlhmeh thawbik a si ti kan fiang sinsin.\nKhawte ih um pitar le putarpawl tla cu Kharisma ruai kilni ah kumkhat hrang rori an ei cia. Luakzik ko rori ei a si tlangpi. Kharisma rawl ei theh cu singlo le itthat lo an um lo ti a si. Voksa hi mi tampi cun an ei lo nan Laimi tam sawn in voksa cu kan rawlhmeh thawbik sinak in kan hlawn thei hrihlo a si.\nTui naite ahkhan “swine flue” vok tlangrai ruangah mi tampi cun an ei ngamlo nan Lai pacangpawl cun tisa sau ih suan hnuhnu ah cuvek natnak a um lo tin ei thluahhlo thotho a si. A pawi nak a um lo lawlaw. Lai tisawp, Laisuan ih suan voksa cu a thaw sisi maw! Tui hnu ni reilote ah Kharisma kan hmang thlang ding. Saduhthah takin Lai suan voksa ei cio uhsi. Laipa hrang ih rawl hmeh thawbik a si lai.\nEi-in Rawl, Hmeh Bawl Dan (14)\non December 22, 2009 at 2:28 pm\nNan ca nganmi a hrek ka siar hlanah ka cil a put thluahthlo zo……laisuan(chin cooked) ngai in pacang pa vairawl lawng2 a ei hrih asi hi….


Ralkap Tlansuak Pakhat An Kap That, 3 An Kai – Meifar\nRalkap Tlansuak Pakhat An Kap That, 3 An Kai\nAugust 25, 2021 admin Lawrkhawm 0\nSunday zan (August 22) ah Tanintharyi Region, Dawei ih um ralkap 5 cu an meithal le ralthuam pawl thawn an tlansuak. A zan ah ralkap pawlin an hawl ciamco ih pakhat cu an kap that, pathum khal an kaisal ih an sakhan lamah an hruai.\nRalkap pakhat lawng a tlansuak ngah ih an hawl rero lai. Tualsung mi pakhat in “An ra umnak arei hrih lo ih hmunram umdan an theifiang hrih lo, mipi kilhimtu PDF pawl khal an pehtlaih cuang lo. Anmahten an tlansuak ih lamzin an hlo” a ti.\nRalkap tam zet an khua sungah umhmun an va khuar ih ralkap tlan cu an hawl rero lai. August 19 khalah Dawei, 25th Infantry Battalion ih ralkap 25 cu an meithal pawl thawn an tlansuak ih an hawl rero lai.\nMin Aung Hlaing in thuneihnak a lak hnu February 1 ihsin ralkap 1,500 zat cu a kuthnuai ah hna an ṭuan duh nawn lo ih an tlansuak. Ralkap 100 hrawng cu ralbawi an si tin ramri ih um ralbawi pakhat in a rel.\nThailand Ramsung Buainak Cinfelnak Dingah MP In Prime Minister Cu Kickboxing Nei Dingin A Ngiar\nAmerica Misang Bik A Thi


Aung La Ih Taikhap Tlun Ka Tum – Bradon Vera – Times Of Chinland\nOne championship Greatness Unleashed hrangih Aung La ngiartu Brandon Vera cu hmaiton thusuhnak neih a si ih Aung La thawn bangawknak tampi an neih thu a rel tlunah ngiartu a si bangin taikhap tlun rori a tum thu khal a rel.\nMi tampi theithiam hrih lo kan um in a langih mallai kan relfiang ta ding.Vera le Aung La sual awk ding hi Heavyweight siloin Light Heavyweight sawn a si dingih Vera in Aung La kol laimi Light Heavyweight champion taikhap a cuh ding.Brandon Vera hi Heavyweight champion a si ih a ti zan awk (rihnak tla niamter) a tul.Aung La hi Middleweight le Light Heavyweight champion a si ih Light Heavyweight hrang a ti rit awk a tul ve.\nAn sual awk hlanpi ah an rihnak zohfel a si dingih Light Heavyweight hrang an tling lo asile, an sual aw thei lo ding.Curuangah annih pahnih sual aw ding khal an rihnak zohfel hnu lawngah a fiang taktak ding tinak a si.Asinan,a tlangpi thu in mai rihlonak hmun lo ih sual aw timi cu MMA leitlun ah a tam zet zo ih puai a thlen hlanah an ti rit aw lole zang aw man ringring theu.\nBrandon Vera hi pi 6 le zungpi 3 ih sang a si ih 113 kg a rit.Philippines mi a sinan,Aung La bangin US ih thanglian le ceeng a si.MMA leitlun ah mi 23 a rak sual zo ih vei 16 nehnak co in vei 7 a sung.\nAung La hi pi 6 le zungpi 1 ihsang a si ih 83.9 kg a rit.MMA leitlun ah mi 34 a sual zo ih vei 24 nehnak co in vei 10 a sung zo.\nOne Championship ih Light Heavyweight rihdan cu 84 kg ihsin 102 kg tiang a si.\nBrandon Vera cun “Kulhsung rori ih Aung La va ngiar ding kha nasa zetin ka ruat aw nasa ve.Asinan,Sualawknak hmunpi ka thlen tikah mipi thawmvang a nasa tuk ih phurnak in pek sinsin ruangah ka duhdan bangin ka ngiar thei.Thinlung thiangte ka ngiarmi a si ih mawi lo tuk ih cangvaih ciamco ka tum hrimhrim lo.\n“Aung La hi ka aiih naute sawn a sinan, mipa diktak rori thinlung pu in a cangvai ih mipi thinlung khal a nehtuk.Kulhsung ih a misual dan khal ka uar zetih rihnak hmun 2 rori ah a champion thei.Curuangah ti zaang aw tahrat ih ka amah sual ka duhnak pakhat a si.\n“Aung La ih misual dan thu ahcun relthiam a har ngaingai. Ziangahtile,amah zirhtu pawl cu keimah thawn tuantlang rero zo an si ih kan zirmi le kan lehdan a bang aw zet tiin ka ruat.Ka pahnih karlak ih danglamnak bik cu kan tontehmi a si.Tlawng pakhat ah kan zirsuak veve ih zirhtu hmunkhat a si tikah bangawknak tampi cu kan nei.\n“Taikhap pahnih kol ka duh ve ih ngiartu sawn ka si bangin Aung La hnen ihsin Light Heavyweight champion taikhap lak ding cu ka tum bikmi a si,” a ti.\nAn thulhsal lole October ni 13 ih sual aw ding Vera le Aung La cu an rihnak kaiso dingin le tumsuk dingin an zuam thok rero zo a si.


LAI PHUNSUAH NI ZIANG RUANGAH AN RAK TUAH? - Chinland Today Media\nLAI PHUNSUAH NI ZIANG RUANGAH AN RAK TUAH?\nFebruary 20, 2012 3:40 am·0 comments\nThil pakhat khat kan tuah tikah a san leh avang a um ttheu. Pinlung, Independent, Nuattali, Chin national day kan ti pawl khal pupa pawli`n sullam neih ih an rak tuahmi a si kan ti tikah a sual lo men ding. Pathian khali`n ziangkim hi umzia nei ding ih a tuah a si ruangah amah bangpi ih a\nsersiam mi pawl khali`n umzia nei dingah thil kan tuah ttheu a si. Umzia nei lo ih ke kalkhat kal hman hi a pam hmai ttheu. Hleitling, lungfim, awm khoh valruali`n leitlun an tuam lai ah an kutsung ihsin suak thei dingah leitlun ttongtin an rak buaithu pursum hlawhtling hmaisa pawl hnen ihsin calai thawn kan hmu. Hmuansak tlangval khali`n a sul phumnak lei ram hruaisuak dingah zan thlapa bangin tlangkip a rak tawi cimco. A sunmang cangsuak thei dingah thluang dang val pawl hnen ah phung a rak sawm. Phung sawm ticu thil pakhat khat ruangih kan tuah dingmi kan tuah suak thei lo tikah tangdornak thinlung thawn in ra bawm dingih mi kan va sawm khi a si. A phungsawm val rual pawl lungkimnak vekin calai rolung an dawl. Kum leh caan a hawng liam ruangro cun hmuansak valpa cun thimzik zawhte bangin a phung sawm valrual pawl zalam ruati`n calai rolung an dawl bet sal.\nFebruary ni 20 a hawng thlen cun zoi sim ttul loin kan Lai phun ni ti kan thei. Ziangruangah a si pei. Tunah a voi 64 nak kan hmang cuarco thlang. Chin national day hi phunhnam lamtual mawinak dingmen ih rak tuah a si pei maw?. Liamcia thuanthu pawl khal hling leh so lak ihsin kho suak ih tluang dang hnen ih pursum hlawhtling pawl calai thawn santhar nonawn pawl cun kan thei hnuaihno ve rero thlang a si. Chin pupa pawl hin an phunhnam sinsiahnak ih an hmanmi pualva nupa hin thuanthu tampi an rak nei. Pualva nu cun an nupa thinthi ko ih an hrinmi fano awpkeuh dingah an run siang sunglam a pan. Zohman luhve theih lo dingin a sunglam ihsin a theitawk in an sangka a khar. Ziangruangah tile an nupa kar lak ih a ttuan dingmi a thei a si. Apa khal cun inn sangpa sinak vekin thlisia, ruahsia le mihrang sahrang lak ah thitha suah in a nufa hrang ei ding hawli`n a tawivak ve. Hmanseh lamlak ih thil dang buaipi a neih thu an nu in a theih cun an run inn khamtung song in thiksia in a thih phah theu. Pa bik khali`n a ttuan ding ttuan suak na cingih an nu in val dang thilpek a lak a sile zoi kut ttul loin a thih cilh ttheu a si.\nKan leilungpi khali`n thuanthu a phunphun a neih vekin Chin phunhnam khali`n thuathu kan neive a si. Hmanseh kan pupa pawl cun tuini tiang indampi thei lo ruangah an ke neh thlun daan ding kan thiam nawn lo. Kan theih daan leh kan ruah daan in kan thlun cio ih a ttha ko. Tlakphar in a tur cakzet hmang loih a thihpi ttheu vekin pupa nunphung thuanthu thei pawli`n in liamsan ttheu ruangah theih ding tthittha um loin ttuan lai kan rel. Milai hi kan theinak le kan hmuhnak in in cangvaih ter ttheu. Theih ding le hmuh ding a um lo cun khawitawk in kan thawk ding ti theih a har zet. Eg: Kan lungrual lo ti kan thei hmanseh lungrualnak dingah ziangbik kan tuah ding ti kan sim leh fawn lo tvk…Tluangdang val bangin Li le Thal ttha kan neih lo ruangah in ttih lo hmanseh cung mangbawi zawnruahnak le zangfahnak thawngin Lai sulsuak vanrang dengah ttuanlai reli`n zalam kan leng zo. Kan thlennak kipah senhri, sokhlei, faizawng bangin parsuah thei dingah kan zuam a silen leitlun hi Lairam a cang thei a si. Zianghman nei lo raltlan sungkua ihsin tui dinhmun in thlenpi tu hi zo dang an silo Lai pawl ih kan biak mi Lai Pathian a si.\nKan khuasuah leh hauhnar khi zohhnik uh Lai lungrawn valza punnak sumtual a tu ahcun thin leh mau an kho thlang e..kan tho sal lo ding maw kan khua leh ram hrangah. Pupa pawl ih sul sah cia mi le lamzin an rak sialcia mi zawh a theihnak ah zawh in a balsiat (*min*) nak a um a silen lam zin dang kan hawl a cu thlang a si. A na fake tiih merem lawn lung inn ttha dinsal dingah kan lung kan thleng a cu. Kan pupa pawl cun hreitlung le tuhmui hum in kan suahsemnak lei ram tui dinhmun an thenpi thei vekin tthangthar nonawn in ziangvek tiang kan thlenpi theive ding. An phaitawn maw kan semnak Lai lungrawn suahsen laicin kan zahten ttan khaw uhsi. Laiphun hmailam ding cu tuini kan hman daandaan hi a si. Zirnak ah a san hman thei loin tui dinhmun kan thleng a si ahcun a san fiangfai zet ih kan theih tikah ziangvek tiang kan thleng pei. Lai nunphung sinak in cawisang tu le a hnuk hrampi cu calai le kan thuanthu hi an si.\nChin National Day avoi 64 nak hmangtu laicin kan zate hin thu feh thu tlung hmuh thiam dingah ttan kan khawh a cu. Kan rampi ziaza le ttongfang kan thlaktlenghnak ding caan a rei deuh lai ruangah an mah hruaitu kan si theinak ding cun ziang so a ttul bik. Khingsong tlak ih in ruatve nak dingah ziangso kan tuah ding. Leitlun hruaitu dingah hin Pathain in ruatmi a nei a si pei maw asilole an zirnak thawn hruaitu ah an suak sawn. Vanrang deng ih kan um khal le Laimi thotho kan si. Cuiruangah ziangtin kan ram tiih kawh ding kan neihve mi hrang kan ttuan khawm ding. Ziangtin kan sikhawm aw ding. Tuini vek hin kan ttuan ringring thei lo ding. Ziangah tile ziangkim hin caan an nei. Kan nunphung kan sinak kan upat theinak ding ahcun theih dingmi kan theih a ttul a si. Na theihmi kha tuisun pun khawmnak ah hin in sim aw.\nMi lennak mi fimnak sim rel men loin mi sim ding sawn ih ttan kan khawh a cu a si. Kut a nei nan cangvai thei lo. mit a nei nan a hmu thei lo pawl hnen ih thu rawn la tu pawli`n khawitawk tiang in thenpi thei ding. An zuamnak ih tui dinhmun an thlen thei ahcun Lai phun hin zuam sinsin dingla zingvek kan bang pei. Israel fate lamtluan dangcat dingah tipi in cahnak a nei lo. Hmanseh midang hrangah cun hacang tthialnak a si. Lai mino tho in ttuanve aw. Kan Pathian cun a hmu in a cangvai thei a si. Solomon bang mai lalnak ram kauh sinsin dingah ruahnak kan neih a cu. Leitlun uktu hmaisa ram pawl ih hlawhtlinnak khal khuakhang laireltu pawl cu Lai phun pawl ih Pathian a ttihzah tu pawl ruangah an si. Kan Pathain in in bawm sinsin ding zuam sinsin uh si. Kan biak Pathian hi zonzaih pi men loin lennak, cahnak le hminthannak ah hman a cu tuk thlang a si. Cuiruangah tuini lam tual a mawitu kan zaten Chin National Day hin ziangvek lungput in pek ve. Thu liam cia le ra thleng ding sih cih tertu ah, Laiphun thuanthu than sinnak ah, pupa nun mawi langter tu ah le ttan khawhnak ding kan thiamnak dingih karbak ah kan hman thiam a ttul a si.\nCuiruangah thulu ih kan sim zo vekin Laimi pawli`n kan tuah mi kipah sullam nei sinsin seh. Kan ttong nunphung kan kilhimnak dingah Chin National Day hi kan tuah in kan hmang sinsin pei uh. Ziangkim hin nunphung an rak nei, Lai pawl khali`n kan pupa nun phung thi lo ih semalh ringring ding hi kan hna a si.\nBy; J Pek\nKanmah Kan Thlengawk A Tul Sawn


Inn Tlun Ziin - Chinland Today Media\nInn Tlun Ziin\nJuly 29, 2009 10:53 am·0 comments\nNa remruahnak in i hruai ih, a netnak ahcun upat hminthannak thawn\nNangmah in i pom ding. –Saam 73:24\nA liam ciami ka dunglam thu lakih ka duhbikmi pakhat cu ka nauhaklai ih kan inn dunglam ih tiva fate ka tan thu hi a si. Tiva luangmi vun tan cu ka hrang ahcun ttihnung le tuksumza a si: ziangahtile lungto pawl kaan a ttul, vate zoh phah a ttul, tidawlnak tuah a ttul, ih ramsa pawl ih keneh zoi khal a ttul fawn. Tiva tlang ka suah tikah khatlam raal ih a cawlmi vanzam zoh phah in ka uico thawn to tlang in suncaw kan hlawm aw.\nCuti ih um rero ka duh nain a reituk pang asile ka pa in Nitlak hlan ah inn thleng ding in ti fawn. Ka phenthlaam tla a sau vingvo, hramlak khua cu a rung thim vingvo. Inn thleng zo sehla ka duh.\nKan inn cu thingkung dunglam ih tlangmual parah sakmi a si ih kan innsungsang mi pawl kan kim ttheh hlan lo khua a tleu ringring. Ka pa cu inn dunglam sangka ah to in keimai’ tlun hngak phah in thuthangca a siar ttheu. “Ziang a bang?” tiah i rak sut ttheu. Cule kei in, “A ttha ko, asinan a tthabik cu inn ih um a si” ka ti ttheu.\nTiva te ka tanmi thu cun atu khual ka tlawnlai reronak i vun ruatter. A ol lo nain ka khualtlawnnak a cem tikah kilkhawitu Pa le ka kumkhua inn a um ti ka thei. Inn thlen ding caan hngakhlapzet in ka um ko.\nCuih hmun thlen ka duh. A tleuzetmi vacung khua ih um ka Pa in ka tlun ding i rak hngak. Ka pa ih i suh ttheu vekin Pa Pathian in, “Ziang a bang?” tiah i sut dingih kei in, “A ttha ko. Asinan a tthabik cu inn ih um hi a si” ka ti ding.\nAmah in i hngak ding,\nJesuh Khrih cu mi zaangfah thiam le,\nA mawimi Bawi tokham ihsin i hmuak ding,\nNikhat ni a liam tikah.\nKhristian hrang ahcun Vanram cu inn a si.\nRinnak sungah A Cangsuak\nDaihnak le Ruahsannak


Bible Thianghlim - 2 JOHN\nBibleThianghlim – 2 JOHN\nA siartu: Hril mi nunaunu le a fātepawl\nRom uknak in Mediterranian kiangkap rampawl ah remdaihnak a dĭnhnget ruangah veivahnak a áwl ih a him. Amah lawngte khuahlan riahbûkpawl cu sualralnak le thianghlimlonak in an hmin a than ruangah thuthangṭha simtupawl hrangah riahnak hmun ṭha a si lo. Curuangah zumtu innpawl ah an riak sawn ṭheu. Zirhtu diklopawl in cuvekih khualthlenawkdān kha remcānnak ah lain, zumtupawl hnenah buainak nasazet an thlĕn. John cakuat pahnihnak le John cakuat pathumnak hin hivek buainak hi an buaipi.\nHi cakuat pahnih hin bangawknak tam zet an nei. Khualṭhatnak thu hleiah, an pahnih in thutak le duhdawtnak thupi ah an hmang veve. An pahnih in cangantu pakhat, «elder» ti mi ih ngan mi an si. Cangantu in zo a si ti a langawter lo nân, kawhhran thuanthu hmuahhmuah ah hih elder hi apostol John a si tiih zum a si. Hi cakuatpawl hi John in a thuthangṭha a ngan tikcu hrawngih a ngan mi an si men thei. Curuangah hi cakuatpawl hi A.D. 80-95 hrawng, Efesa kawhhran ah pastor a ṭuan laiih a ngan mi a si a zumum.\nJohn cakuat pahnihnak hi John in, «hril mi nunau le a falepawl» hnenih a ngan mi a si (câng 1-nak). «Nunau» ti mi ṭawngkam hi kawhhran sungih nunau pakhat a si. John cun a hnenah duhdawtnak, thutak le thianhlimnak thu ah thape dingin a ngan.\nThutak lamih lungput dik nei amah cu a lawm (1-4). Cun duhdawtnak cu thulunnak ah hram bunawin thil ti ih langter ding khal in a sawm (5-6). Thutak ih hram a bŭn mi pakhat le pakhat duhdawtawktăwnnak in kawhhran a thiangter. Thianhlimnak lamah thinlung pe dingin, zirhtu diklopawl theithiam dingin le anmah do dingin tha a pe (câng 7-11). Zirhtu diklopawl cohlang lo dingin a sim ih, a cakuat cemnakah a hnenih tlawn a duhnak, thunetnak duhum thawn a cakuat a cemter (câng 12-13).\nPathian in zumtupawl hi pakhat le pakhat duhdawtawtăwn dingin in ko. Asinan thutak kaihnget ih zirhnak diklo do ding khal in fial. Hi thil pahnih thlun ding hi thu kalhaw mi an si lo. Hih cakuat in cupawl hmuahhmuah ziangtin rinumten a tuah ding ti thei dingah zumtu a bawm.\nII. John in zumtupawl thutak ih an rinum ruangah a lawm hai (câng 4)\nIII. John in zumtupawl pakhat le pakhat duhdawtawknak hmangih Pathian thupek thlun dingin tha a pe hai (câng 5-6)\nIV. John in zirhtu diklopawl laihlăngnak in le donak in kawhhran thianghlimter ringring dingin zumtupawl thu a pe hai (câng 7-11)\nV. Thukharnak (câng 12-13)\n1–2 Elder in kanmah ih um ringring mi le kan hnenih kumkhua um ding mi thutak ruangah, keimah lawng si loin, thutak theitu hmuahhmuah ih an duhdawt ve mi, thutak ih ka duhdawt mi hril mi nunau le a falepawl hnenah:\n3 Pa Pathian hnen ihsin le Bawi Jesu Khrih, paih Fapa hnen ihsin zangfahnak, zahngainak le hnangamdaihnak cu nan hnenah thutak le duhdawtnak thawn um hram seh.\nKhrih Thupek vekih Nun\n4 Pa hnen ihsin thupek kan rak cohlan zo vek khan, na fale hrekkhat thutak ah an feh rero ti ka rak hmu ih, nasazetih lungawiaipuangin ka um. 5 Cule upattlak nunau, na hnenah thupek thar ka ngan lo, a tir ihsi kan rak neih mi thupek kha a rak si sawn, ka lo ngĕn mi cu pakhat le pakhat kan duhdawaw ding ti hi a si. 6 A thupekpawl vekih nun hi duhdawtnak cu a si. Himi hi nan nunpi theinak dingah a tir ihsin hna ih nan theih mi a thupek cu a si.\n7 Ziangahtile mibumtu tampi leilung tlunah an ra suak zo, annih cun Jesu Khrih milai taksa in a ra ti an pawm lo. Cuvek mi cu mibumtu le Khrih dodaltu a si. 8 Kan rak ṭuan zo mi thilpawl kan hloh lo ih, lawmman famkim kan ngah theinak dingah nanmah lamah fimkhur uh.\n9 Zokhal Khrih ih zirh mi thlun lo tu le Khrih zirhnak ih um ringring lo tu cun Pathian a nei lo. Khrih zirhnak ih um ringring tu cun Pa a nei ih Fapa khal a nei. 10 Zokhal cuih zirhnak nei loin nan hnenih a ra thlen asile, nan inn sungah lutter hlah uhla, cibai khal bûk fawn hlah uh. 11 Ziangahtile cu pa cibai a bûktu cu, cu paih thil tiṭha lo mi ah a tel ve a si.\n12 Nan hnenah thil tampi ngan ding ka nei, cahnah le cati hman ding ka duh lo. Cuhnakin kan aipuannak a famkim theinak dingah nan hnenah rain hmaităwnih lo biak ding ka ruahsan sawn.\n13 Pathian hril mi na unaunuih falepawl in cibai an lo bûk. Amen.


Tuni Thlanrawn le Taal Karlak Ih A Tangmi Ralhrang Pawl Thuhla Update (October 16) – Meifar\nCalvary Thang: “Tuni hi nikhua a sia, mero a pit tuk ruangah ralhrang pawl an cangvaih dan hi fiang in hmuh thei a si lo. Mizan lam ah ralhrang hrekkhat Taal khua an thleng ding a bang ti ruahnak a ummi khal a fiang taktak lo.\nPeng 13 tikua lam an siatmi hi ralhrang pawl nih anmah minung thazang in an remh rero ih lan thei rori cu an tum. Asinan anmah minung thazang in cu an remh thei ding le an motor thawn an lan thei ding cu zum a um lo zet.\nTuzing tiangah cu an motor tam zet le anmah minung tam zet khal peng 13 tikua an phitnak le peng 12 tlang karlak ah an um rero lai. Ralhrang hrekkhat an motor thawn Falam lam ah an kir thawmvang kan thei.\nThlanrawn Khuathar le Rialti tluan ah meithal an puah phah vivo. Motor paziat, minung paziat an kir timi le ziangruangah an kir timi cu kan theifiang hrih lo. Lungrang an lut zo ih meithal an puah phah vivo ti thu kan thei.\nCNDF Ralbawi Ih Anka…


Korea Minu Group Hmingthang T-ara In Fan Club Din Tum - Chinland Today Media\nKorea Minu Group Hmingthang T-ara In Fan Club Din Tum\nJanuary 25, 2012 4:14 am·0 comments\nGokpop.com | January 25\nKorea hlasakthiam minu group T-ara cun kum reipi sung music lam ih an cangvaih hnu ah official tak in fan club din an tum thu thuthangca in a tarlang.\nT-ara group hohatu, Core Contents Media CEO, Kim Kwangsoo cun hlasakthiam tam zet cu a zohkkhen zonan fun club neih cu zohman a rak siang dah lo. Asinan T-ara minu group pawl in vei tam zet an nawrnak ruangah Kim Kwangsoo cun an dilnak a pawmsak zo asi.\nKm Kwangsoo cun January 21, zarhteni ah Star News thuthanglatu pawl thawn hmaitawn thusuhnak a nei ih hi tumah Kim Kwangsoo cun T-ara ih hlawhtlinnak pawl a hmuh ih an rintawkawknak a hmu ruangah an dilnak a pawmsak thu a rel.\nKim Kwangsoo cun, “ Kei cun hi T-ara pawl cu fun club tivek men ih an mah le an mah an limit awk ka duh lo. Hlasakthiam dang pawl cun fun club an nei cio ih an fun club ihsin thazang khal siseh duhsaknak khal siseh an dawn can ah T-ara cun an riang tuk in an ruatawk theu. T-ara cun cantha a um tinten hi thu hi in relpi in tuah dingah in nawr ringring theu.T-ara pawl ih ruahdaan cu ka tawmpi in ka pawmpi ve tuk ko. Ka rak tuahsak duhlonak san khal T-ara cu fek zet le hnget khoh tak ih an mah ten an dinsuah thei ka duh ruangah asi. Asinan tuah cun kum 30 lenglo ka rak cin theumi dan ka pahbal in an duhdan ka tlun.” tiah a rel.\nKim Kwangsoo cun, “ Tu ihsin fun club tum zet din suak thei ding in tan kan la thlang ding ih tu’i kum thal hlan ah kan din suak ngaingai thei ka beisei. An ngennak ka pawm thu hi T-ara cun an thei hrihlo. Curuangah hi thu hi cu an hrangih thal khaw hlum caan ih an thin dai tertu ding laksawng tha tak a si ding. ” tiah a rel bet.\nT-ara In ‘Roly Poly’ Jepan Version In Suah\nTuni Chinram Din Hmun\nSeoul Music Awards 2012


Interpol in Leitlun ram 194 ah Covid 19 vaccine thawn pehparmi Ralrinpeknak ca a kuat | Falam Online Media\nInterpol in Leitlun ram 194 ah Covid 19 vaccine thawn pehparmi Ralrinpeknak ca a kuat\nInterpol ti`h koh mi International Criminal Police Organization cun Covid 19 dokhamsii a suak thlang ding ruangah Sii lem tuah ih zuartu misual pawlkom an um thei ruangah ralring a ṭul ti`n December 2, tlawngkai nithum ah thuthannak a nei.\nFrance hrambun Interpol headquarter ihsin Leitlun ram 194 ih a member pawl hnen ah ralring lungthoten um cio dingin thuthannak a nei mi a siih online in siseh, lenglam ah a tak in siseh misual pawlkom ho in Covid 19 vaccines bat in cangvainak an nei thei ruangah ralring cio dingin thuthannak a nei a si.\nInterpol warns that COVID-19 vaccines could be targeted by criminals https://t.co/9U1Q5WuqYU pic.twitter.com/EqYqysTV7t\n“Covid 19 vaccine tlangzarh dingin Cozahpi in timlamnak a nei thok ih misual pawlkom ho(criminal organization) in hrolhawk le hnaihnok an tum” ti`n Interpol secretary general Juergen Stock in Reuters hnen ah a sim ih “Criminal networks pi khal in Sii lem lole Sii zuarnak website lem tivek hmangin mipi an bum thei. Hivek hin harhdamnak siseh, milai nunnak tiang a khawng ban thei a si” a ti.\nHmaizarh ihsin UK ram ah Pfizer le BioNTech company tuahmi Covid 19 vaccine hmanthok a si thlang ding timi thuthang a suak hnu ah Interpol in a member pawl hnen ah thuthannak a nei mi a si.\nOrganized criminals are targeting Covid-19 vaccines, the international police agency Interpol warned https://t.co/hhqPhr7Y4T pic.twitter.com/QQp31cjcIc\nUS ram khal ah misual pawl hrolhawklo dingin Covid 19 vaccine tuahtu Pfizer, Moderna le company dang tamzet cu Homeland Security invertigator thawn hna an ṭuan tlang ih Sii vai suah tikah buaibainak um lo dingin hmalaknak an nei rero a si.\nTudinhmun ah Leitlunhuap in Covid 19 mina 63,738,037 an um zo ih cumi lak ah minung million khat le hrek kim zik an thi zo a si.\n← Utah ramcaar ih Thirphun “Monolith” Ṭhiatbaltu A Phuangaw\nHmel Pianhmang danglam ruangih hmuhsuamtuar pate Dinpitu An Pung Vivo →